title: Syntyneet häviämään

text: Syntyneet häviämään on suomalaisen Raivopäät-yhtyeen studioalbumi ja kaikkiaan sen viides julkaisu. Se julkaistiin vuonna 1996.


title: Viinikirva

text: Viinikirva ("Viteus vitifoliae") on pieni vaaleankeltainen nivelkärsäisten lahkoon kuuluva hyönteinen. Se on kotoisin Pohjois-Amerikasta, mutta laji on levinnyt sieltä kasvintaimien mukana Eurooppaan.


title: Viinikirva

text: Viinikirva imee nesteitä viiniköynnösten juuristosta. Kun kirvalauma on asettunut tiettyyn köynnökseen, se mellastaa, kunnes köynnös kuolee, ja siirtyy sitten seuraavaan. Viljelijä ei voi tehdä muuta kuin kyntää köynnökset ylös ja istuttaa niiden tilalle kirvankestävää lajiketta.


title: Viinikirva

text: Viinikirva esiintyi 1800-luvulle saakka vain pohjoisamerikkalaisissa luonnonvaraisissa viiniköynnöslajeissa. Niille on vähitellen kehittynyt viinikirvaa vastaan luontainen vastustuskyky, jota sitä vastoin ei ole tärkeimmällä viljellyllä lajilla, viiniköynnöksellä ("Vitis vinifera"). Kun viinikirva 1860-luvulla levisi Eurooppaan, se olikin vähällä tuhota kaikki viiniviljelmät. Tuhojen välttämiseksi viininviljelyksessä ryhdyttiin käyttämään perusrunkona pohjoisamerikkalaista törmäviiniä ("Vitis riparia"), jonka runkoon viiniköynnöksen halutun lajikkeen oksia vartetaan. Näin tehdään nykyisin lähes kaikilla tärkeimmillä viininviljelysalueilla lukuun ottamatta Chileä, jonne viinikirva ei ole levinnyt.


title: Viinikirva

text: Törmäviinin perusrunkona käytöstä huolimatta Kaliforniassa sattui 1980-luvulla paha viinikirvaepidemia, joka saattoi monet viljelijät vararikkoon. Syynä pidetään sitä, että viinikirvasta on kehittynyt uusi rotu, jolle törmäviinikään ei ole tarpeeksi vastustuskykyinen – etenkään se tyyppi, jota laajalla alueella oli käytetty lähes yksinomaisena perusrunkona.


title: Nicola Pietrangeli

text: Nicola Pietrangeli (s. 11. syyskuuta 1933) on italialainen tennispelaaja. Hän syntyi Tunisissa, Tunisiassa.


title: Nicola Pietrangeli

text: Pietrangeli voitti miesten kaksinpelin Ranskan avoimissa vuosina 1959 ja 1960. Lisäksi hän eteni finaaliin vuosina 1961 ja 1964. Hän voitti sekanelinpelin vuonna 1958 ja miesten nelinpelin vuonna 1959.


title: Nicola Pietrangeli

text: Pietrangeli oli nelinpelifinalistina myös Wimbledonissa. Hän pääsi vuonna 1986 International Tennis Hall of Fameen.


title: Tairō

text: Tairō (, "suuri vanhempi") oli korkea-arvoinen virkamies Japanissa, erityisesti Edo-kauden hallinnossa. Toyotomi Hideyoshin aikana ennen Edo-kautta tairōita oli ollut viisi (viiden vanhemman neuvosto), mutta Tokugawa-kaudella heidän määräänsä vähennettiin ensin kolmeen ja lopulta yhteen. Tairōn tehtävänä oli toimia shōgunin neuvonantajana ja sijaishallitsijana, jos shōgun oli alaikäinen. Tairōn alapuolella olivat rōjū-vanhemmat, joten virka oli pääministerin tyyppinen. Tairōn virka oli täytettynä vain tarvittaessa.


title: Marlborough (Uusi-Seelanti)

text:
Marlborough on hallinnollinen alue Uuden-Seelannin Eteläsaaren koillispäässä. Vuonna 2015 alueella eli 45 300 asukasta. Se tunnetaan ennen kaikkea Sauvignon Blanc -viinien tuotantoalueena, mutta myös kuivasta ilmastostaan ja upeista maisemistaan. Alueen hallintovirastot ovat Blenheimissa.
Uusi-Seelanti asutettiin noin 1280-luvulla polynesialaista alkuperää olevien ihmisten toimesta. Marlboroughin alueella sijaitsevan Wairaujoen ja meren yhtymäkohdassa Cloudy Bayssa sijaitsee Uuden-Seelannin vanhimpiin kuuluva arkeologinen alue, jossa 1200-luvun polynesialaiset asuivat.


title: Marlborough (Uusi-Seelanti)

text: Eurooppalaiset saapuivat alueelle 1700-luvun lopulla. Marlboroughin pohjoisosissa valaanpyytäjät, kaivostyöläiset ja sahat hyödynsivät maan resursseja. Eteläosan alueilla harjoitettiin lammastarhausta.


title: Marlborough

text: Marlborough voi tarkoittaa muun muassa seuraavia:


title: Angelzoom

text: Angelzoom on saksalaisen laulajan, Claudia Uhlen, sooloprojekti. Yhtyeen ensimmäinen albumi julkaistiin vuonna 2004. Levyn soundtrack- ja new age -tyylistä äänimaisemaa hallitsee Claudian korkea, oopperatyylinen laulanta. Useimmat kappaleet lauletaan englanniksi.


title: Angelzoom

text: Angelzoomin ensimmäisen albumin julkaisi Nuclear Blast. Tuottajana toimi Bernd Wendlandt, joka sävelsi levylle 15 musiikkikappaletta. Albumin neljä kappaletta on covereita, joskin Angelzoomin versiot ovat niin omaperäisiä, että alkuperäiset kappaleet ovat vaikeasti tunnistettavissa. Useimmat sellokohdat soittaa B. Deutung, kitaraa soittaa Pitti Piatkowsky, ja muut muusikot esiintyvät vain yksittäisissä kappaleissa. Vierailevia artisteja ja yhtyeitä albumilla ovat Apocalyptica, Joachim Witt, Letzte Instanz, miLù yhtyeestä Mila Mar, Inchtabokatables, Roadernallee ja Nik Page.


title: Angelzoom

text: Laulaja Claudia tunnetaan myös tanssimusiikkiyhtye X-Periencen laulajana. Huhtikuussa 2005 Angelzoom esiintyi samoilla keikoilla Apocalyptican Euroopan kiertueella.


title: Angelzoom

text: Angelzoomin toisen albumin julkaisi Wannsee Records vuonna 2010.


title: Hugh Edwin Strickland

text: Hugh Edwin Strickland (2. maaliskuuta 1811 Reighton, Yorkshire, Britannia – 14. syyskuuta 1853 Retford, Nottinghamshire, Britannia) oli englantilainen geologi, lintutieteilijä ja systemaatikko.


title: Hugh Edwin Strickland

text: Strickland koki luontoherätyksen jo pikkupoikana, ja kiinnostus luontoon säilyi läpi hänen elämänsä. Alkeisopetuksensa hän sai yksityisopettajilta, vuonna 1829 hän meni opiskelemaan Oriel Collegeen Oxfordiin. Hän osallistui tohtori John Kiddin anatomian ja tohtori William Bucklandin geologian luennoille ja kiinnostui sekä eläintieteestä että geologiasta. Hän suoritti BA tutkintonsa 1831 ja MA tutkinnon 1832.


title: Hugh Edwin Strickland

text: Strickland oli naimisissa Sir William Jardinen tyttären kanssa.


title: Hugh Edwin Strickland

text: Yhdessä William John Hamiltonin (1805–1867) kanssa hän retkeili Vähässä-Aasiassa, Bosporinsalmessa ja Zakynthoksen saarella 1835-1836. Hamilton julkaisi retken tuloksia vuonna 1842 kirjassaan "Researches in Asia Minor, Pontus and Armenia" (1842). Palattuaan Englantiin Strickland keskittyi tutkimaan ja julkaisemaan geologisia aiheita. 1842 hän julkaisi komitearaportin, joka käsitteli eläintieteellisen luokittelun nimistöä ja ensimmäisen nimeäjän oikeutta lajin varsinaiseen tieteelliseen nimeen.


title: Hugh Edwin Strickland

text: Strickland oli yksi Ray Societyn perustajista 1884. Hän korjasi, laajensi ja toimitti yhdistykselle Louis Agassizin käsikirjoituksen "Bibliographia Zoologiae et Geologiae" (1848).


title: Hugh Edwin Strickland

text: 1850 hän toimi geologian viransijaisena Oxfordissa. 1852 hänet äänestettiin Royal Societyn jäseneksi. Seuraavana vuonna hän oli tutkimassa kallioleikkausta junaradalla Retfordissa, kun hän jäi junan alle ja kuoli saamiinsa vammoihin.


title: Hugh Edwin Strickland

text: Stricklandin "Ornithological Synonyms" julkaistiin postuumisti 1855. Hänen 6 000 yksilön lintukokoelmansa meni Cambridgeen 1867.


title: Hugh Edwin Strickland

text: Strickland kuvaili linnuista oliivikultarinnan Zakynthoksesta ja keltapääsirkun ("Emberiza cineracea"), jonka nimesi Brehm 1855, Izmirin lähistöltä Turkista.


title: M/S Dole Africa

text: M/S Dole Africa () on Ventura Trading Limitedin omistama kylmäkonttialus. Laiva on rakennettu vuonna 1995 Stocznia Gdanskan telakalla Gdańskissa Puolassa. "Dole Africa" on rekisteröity Bahaman lipun alle ja sen kotisatama on maan pääkaupunki Nassau.


title: M/S Dole Africa

text: Dole African sisaraluksia ovat M/S Dole America, M/S Dole Asia ja M/S Dole Europa.


title: M/S Dole Africa

text: 3. tammikuuta 1994 tapahtui kölinlasku. 17. kesäkuuta alus laskettiin vesille ja 1. tammikuuta 1995 se luovutettiin yhdysvaltalaisen Reefership Marine Servicesin omistukseen, joka rekisteröi aluksen Liberian lipun alle. Vuonna 2000 yhdysvaltalainen Wilmington Trust Company osti aluksen. Vuonna 2002 bermudalainen Dole Fresh Fruit International osti aluksen ja rekisteröi sen Bahaman lipun alle. Nykyisen omistajan, Ventura Trading Limitedin, omistukseen alus päätyi vuonna 2005.


title: Herodeksen palatsi

text: Herodeksen palatsi oli kuningas Herodeksen ensimmäisellä vuosisadalla eaa. Jerusalemiin rakennuttama palatsi. Se rakennettiin Jerusalemin ylä-kaupunkiin, josta se vartioi kaupungin länsipuolta samalla, kun Herodeksen temppeli vartioi itäpuoliskoa. Palatsissa oli kolme tornia, jotka oli nimetty Herodeksen Mariamme-vaimon ja hänen veljiensä mukaan.


title: Herodeksen palatsi

text: Rakennus tuhoutui Jerusalemin piirityksessä vuonna 70, kun Tituksen johtamat roomalaiset ryöstivät ja tuhosivat kaupungin.


title: Kuulemismenettely

text: Kuulemismenettely on yksi EU:n lainsäädännön päätöksentekomenetelmistä, jossa ministerineuvosto on arvovaltaisempi kuin parlamentti. Päätöksenteossa tämä näkyy siten, että neuvosto voi päättää asiasta yksin kuultuaan ensin parlamentin mielipiteen asiasta. Parlamentin mielipide on kuitenkin päätöksenteon kannalta vain suuntaa antava, eli sillä ei kuitenkaan ole normaalia sitovuutta.


title: Veli-Matti Ropponen

text: Veli-Matti Ropponen (s. 1949) on Fortumin entinen johtaja, jonka asuinpaikka on Helsinki. Ropponen toimi Suomen Tennisliiton puheenjohtajana vuosina 2006–2011.


title: Risto Rinne (yritysjohtaja)

text: Risto Tapio Rinne (s. 11. joulukuuta 1949 Masku) oli Nesteen toimitusjohtaja vuosina 2004–2008. Hän jäi eläkkeelle toimitusjohtajan paikalta lokakuussa 2008 sydämen rytmihäiriöiden takia. Hänen seuraajakseen valittiin Matti Lievonen.


title: Risto Rinne (yritysjohtaja)

text: Rinne oli Nesteen palveluksessa vuodesta 1975. Ennen Neste Oilin toimitusjohtajaksi valintaa hän työskenteli saman yhtiön palveluksessa useissa eri tehtävissä kuten Naantalin jalostamon johtajana sekä Porvoon jalostamon tutkimusjohtajana. Hän toimi Fortum Oyj:n öljysektorin johtajana (2004) ja Fortum Oyj:n öljynjalostusyksikön (Neste Oilin) johtajana (1999–2004). Hän oli Kemianteollisuus ry:n hallituksen puheenjohtaja, EUROPIA:n (European Petroleum Industry Association) hallituksen jäsen ja Öljy- ja Kaasualan Keskusliitto ry:n hallituksen puheenjohtaja. Hän on toiminut Turun Osuuskaupan hallituksen jäsenenä vuodesta 2011.


title: Risto Rinne (yritysjohtaja)

text: Rinne valmistui ylioppilaaksi Juhana Herttuan Yhteiskoulusta vuonna 1968 ja diplomi-insinööriksi Åbo Akademista vuonna 1974. Joulukuussa 2008 tasavallan presidentti Tarja Halonen nimitti Rinteen vuorineuvokseksi. Vuonna 1998 hän sai Suomen Valkoisen Ruusun ritarikunnan kunniamerkin.


title: Risto Rinne (yritysjohtaja)

text: Rinne asuu Naantalissa. Hän harrastaa kalastusta.


title: Elwood Hillis

text: Elwood Haynes Hillis (s. 6. maaliskuuta 1926) on yhdysvaltalainen republikaanisen puolueen poliitikko. Hän syntyi Kokomossa, Indianassa, ja sai lakimieskoulutuksen.


title: Elwood Hillis

text: Hillis palveli Yhdysvaltain armeijassa vuosina 1944–1946. Hän istui Yhdysvaltain edustajainhuoneessa vuosina 1971–1987, mutta ei ollut uudelleen ehdolla vaaleissa 1986.


title: Lionel Jeffries

text: Lionel Charles Jeffries (10. kesäkuuta 1926 – 19. helmikuuta 2010) oli brittiläinen näyttelijä. Hän syntyi Lontoon Forest Hillissä ja opiskeli Queen Elizabeth Grammar Schoolissa sekä Royal Academy of Dramatic Artissa.


title: Lionel Jeffries

text: Jeffries oli Burma Starilla palkittu toisen maailmansodan veteraani. Hänellä oli rooleja muiden muassa elokuvissa "Nokkelat timanttiketut" (1960), "Camelot" (1967) ja "Chitty Chitty Bang Bang" (1968). Hän oli vuonna 1967 ehdolla Golden Globen saajaksi.


title: Lionel Jeffries

text: Jeffries aloitti myöhemmin esiintymisuransa rinnalle ohjaajantyöt; hänen tuotantoonsa tällä alalla kuuluu esimerkiksi "Aseman lapset" (1970).


title: Ede Király

text: Ede Király (23. helmikuuta 1926 – 10. elokuuta 2009) oli unkarilainen taitoluistelija. Hän ylsi hopeasijalle vuoden 1948 talviolympialaisissa St. Moritzissa.


title: Ede Király

text: Budapestissa syntynyt Király oli miesten yksinluistelun Euroopan-mestari vuonna 1950. Hän voitti myös sekä Euroopan- (1948, 1949) että maailmanmestaruuden (1949) Andrea Kékesyn luisteluparina.


title: Marc Thompson

text: Marc Thompson (s. 19. marraskuuta 1970 Bronx, New York) on yhdysvaltalainen ääninäyttelijä, joka on työskennellyt enimmäkseen 4Kids Entertainment yhtiössä.


title: Marc Thompson

text: Thompsonin valmistuttua New Yorkin yliopiston taidepuolelta vuonna 1997, hän aloitti saman tien ääninäyttelemisen animaatiosarjassa Daria, jossa Marc oli vuoteen 2002 asti. Sarjan jälkeen hän teki enimmäkseen dubbauksia animesarjoihin työskennellessään 4Kidsillä. Darian jälkeen Marcin merkittäviin rooleihin lukeutui vuonna 2003 Teini-ikäiset mutanttininjakilpikonnien myötä Casey Jones, sekä Eläköön Pinata myötä Franklin Fizzybear.


title: Arrows A10

text: Arrows A10/A10B on Ross Brawnin suunnittelema Formula 1 -auto, jota US F&G Arrows Megatron -talli käytti kausilla –. Voimanlähteenä autossa oli Megatronin valmistama suora nelisylinterinen turbomoottori. Autolla kilpailuissa ajoivat brittiläinen Derek Warwick ja amerikkalainen Eddie Cheever.


title: Arrows A10

text: Kaudella 1987 Cheever ajoi pisteille neljästi. Hän oli neljäs Belgian- ja Meksikon GP:ssa. Kuudenneksi hän selviytyi kotikilpailussaan Itä-Yhdysvaltain- ja Portugalin GP:ssa. Aika-ajoissa hän vastasi tallin kauden parhaasta suorituksesta ajamalla kuudenteen lähtöruutuun Monacon- ja Itä-Yhdysvaltain GP:ssa.


title: Arrows A10

text: Warwick ajoi kauden aikana pisteille kahteen otteeseen. Hän oli maalissa viides Ranskan GP:ssa ja kuudes Unkarin GP:ssa. Aika-ajoissa hänen parhaaksi sijoitukseksi jäi kauden avauskilpailun kahdeksas lähtöruutu.


title: Arrows A10

text: Valmistajien MM-sarjassa Arrows sijoittui seitsemänneksi 11 pisteellä.


title: Arrows A10

text: Kaudeksi 1988 Arrows kehitti autostaan B-version, jota oli kevennetty edelliskauden ajokkiin verrattuna.


title: Andrea Kékesy

text: Andrea Kékesy (s. 17. syyskuuta 1926) on unkarilainen pariluistelija, joka voitti hopeaa vuoden 1948 talviolympialaisissa St. Moritzissa. Ede Királyn parina hän oli myös pariluistelun Euroopan- (1948, 1949) ja maailmanmestari (1949).


title: Karol Divín

text: Karol Divín (s. 22. helmikuuta 1936) on taitoluistelija, joka edusti Tšekkoslovakiaa 1950–1960-luvuilla. Hän oli vuoden 1960 Squaw Valleyn talviolympialaisten hopeamitalisti. Divín voitti taitoluistelun Euroopan-mestaruuskilpailuissa miesten yksinluistelun vuosina 1958 ja 1959.


title: Taiturikultarinta

text: Taiturikultarinta ("Hippolais polyglotta") on kerttusten heimoon kuuluva varpuslintu.


title: Taiturikultarinta

text: Linnun pituus on noin 13 cm, siipien kärkiväli 17,5–20 cm ja paino keskimäärin 11–12 g. Suuresti kultarinnan näköinen, keltarintainen pikkulintu. Eroina kultarintaan ovat lyhyempi siipi, ruskeat koivet ja siipipaneelin puuttuminen. Sukupuolet ovat samanvärisiä. Nuoressa linnussa on vain vähän keltaista. Koiraan laulu on ihmiskorvaa miellyttävää nopeaa lavertelua, joka sisältää usein myös matkintoja.


title: Taiturikultarinta

text: Kaikki taiturikultarinnat sulkivat täydellisesti heti talvehtimisalueille saavuttuaan.


title: Taiturikultarinta

text: Taiturikultarinta korvaa kultarinnan Lounais-Euroopassa, Italiassa ja Luoteis-Afrikassa. Se on muuttolintu, joka talvehtii Länsi-Afrikassa. Lajia ei ole tavattu Suomessa.


title: Taiturikultarinta

text: Lajin esiintymisalueen laajuus on 1–10 miljoonaa neliökilometriä, Euroopassa elää 2–5,9 miljoonaa yksilöä ja lajin kanta on elinvoimainen.


title: Taiturikultarinta

text: Elää lehtimetsissä, mielellään joenvarsilla tai muiden vesistöjen rannoilla. Paikoin suosii pensaikkoisia alueita, missä ylispuina kasvaa lehtipuita.


title: Taiturikultarinta

text: Pesä on oksanhaarassa melko matalalla (0,3–5 m maanpinnan yläpuolella) puussa tai pensaassa. Naaras rakentaa pesän yksin ja munii 3–5, tavallisesti 4 munaa. Muna painaa 1,6 g. Naaras hautoo 12-13 päivää. Poikaset lähtevät pesästä 11–13 päivän ikäisinä ja itsenäistyvät noin 9 päivän kuluttua.


title: Taiturikultarinta

text: Pääravintona ovat hyönteiset ja muut pienet selkärangattomat. Syksymmällä syö myös hedelmiä ja marjoja.


title: Fry (kilpatalli)

text: Fry oli brittiläinen Formula 1 -talli, joka osallistui ainoastaan yhteen kilpailuun kaudella . Ennen F1-sarjaan osallistumista perustajat David Fry ja Alec Issigonis rakensivat autoa Formula 2 -sarjaa varten jo vuonna 1958 ja palkkasivat kehityskuljettajaksi Mike Parkesin, jonka isällä oli vaikutusvaltaa Alvis Company -yrityksessä ja jossa Issigonis alun perin työskenteli. Auto valmistui Formula 2 -kaudeksi 1958 ja teki debyyttiajonsa Brands Hatchissä. Tulokset paranivat Crystal Palacen kilpailussa, jossa Parkes ajoi kuudenneksi. Formula 1 -sarjassa Parkes yritti päästä starttaamaan, mutta karsiutui Britannian GP:ssä. Talli osallistui myös sarjan ulkopuolisiin kilpailuihin. Autolla ajettiin vielä F1-yrityksen jälkeen muissa ajoluokissa, mm. Mallory Parkin kilpailussa Parkes oli viides ja Brands Hatchin Boxing Day -tapahtumassa toinen.


title: Julie London

text: Julie London (oik. "Gayle Peck", 26. syyskuuta 1926 – 18. lokakuuta 2000) oli yhdysvaltalainen laulaja ja näyttelijä. Hän syntyi Santa Rosassa, Kaliforniassa, ja muutti 14-vuotiaana perheineen Los Angelesiin.


title: Julie London

text: London valmistui Hollywood Professional Schoolista vuonna 1945. Hänen ensilevytyksensä "Julie Is Her Name" oli menestys ilmestyessään vuonna 1955; albumille sisältyi muun muassa artistin tunnetuimpiin hitteihin lukeutuva "Cry Me a River". Näyttelijänä hän tuli 1970-luvulla tunnetuksi televisiosarjasta "Emergency!".


title: Julie London

text: Jack Webbistä erottuaan London nai 31. joulukuuta 1959 Bobby Troupin, jonka kanssa hän eli avioliitossa, kunnes mies kuoli 7. helmikuuta 1999. Hänellä on tähti Hollywood Walk of Famella.


title: Julie London

text: Julie London itse oli viimeisinä vuosinaan heikossa kunnossa kärsittyään aivoverenkiertohäiriökohtauksen 1995. Hän kuoli Kaliforniassa 74 vuoden ikäisenä syksyllä 2000 ja tuli haudatuksi Forest Lawn Memorial Parkiin Hollywood Hillsiin.


title: Schweizer Fernsehen

text: SF ("Schweizer Fernsehen"; vuoteen 2005 asti SF DRS "Schweizer Fernsehen der deutschen und rätoromanischen Schweiz") oli Sveitsin saksankielinen televisioyhtiö, jonka studiot sijaitsivat Zürichissä. SF:n TV-kanavat olivat SF 1, SF zwei sekä pääosin uutis- ja ajankohtaisohjelmiin keskittyvä SF info. Näiden lisäksi SF ylläpiti vuodesta 2007 lähtien kanavaa HD Suisse yhteistyössä Sveitsin ranskan- (TSR, "Télévision Suisse Romande") ja italiankielisten (TSI, "Televisione svizzera di lingua italiana") televisioyhtiöiden kanssa. SF kuului osana Sveitsin kansalliseen radio- ja televisioyhtiöön "SRG SSR idée suisse", jonka pääkonttori sijaitsi Bernissä.


title: Schweizer Fernsehen

text: Saksankielisen sekä saksaksi dubatun ohjelmatarjonnan lisäksi SF lähetti pienen määrän retoromaaninkielistä ohjelmaa, mm. päivittäiset uutiset ja ajankohtaismakasiineja.


title: Schweizer Fernsehen

text: SF:n tärkeimmät kansainväliset yhteistyökumppanit olivat saksalaiset ARD ja ZDF sekä itävaltalainen ORF, jotka ylläpitivät yhdessä mm. saksankielistä 3sat-kanavaa. Lisäksi SF tuotti ohjelmia saksalais-ranskalaiselle ARTE-kulttuurikanavalle.


title: Schweizer Fernsehen

text: SF:n toiminta päättyi vuonna 2012, kun Sveitsin yleisradiotoimintaa järjesteltiin. SF:n toiminta on ollut 16.12.2012 alkaen osa Sveitsin saksankielistä mediakanavaa, SRF:ää (Schweizer Radio und Fernsehen), joka on valtakunnallisen SRG SSR:n osa.


title: Wintoninkultamyyrä

text: Wintoninkultamyyrä eli wintoninkultakontiainen ("Cryptochloris wintoni") on Etelä-Afrikassa endeeminen, äärimmäisen uhanalainen nisäkäslaji. Sitä uhkaa elinympäristön tuhoutuminen timanttikaivosten aiheuttamien maisemanmuutosten sekä hiekkarantojen turismin takia.


title: Wintoninkultamyyrä

text: Nisäkäsnimistötoimikunnan ehdotus lajin uudeksi suomenkieliseksi nimeksi on "hiekkakultiainen", mutta suomen kielen lautakunnan mukaan sana "kultiainen" muistuttaa lempinimeä eikä herätä mielikuvaa nisäkkäännimestä.


title: Wintoninkultamyyrä

text: Wintoninkultamyyrällä on muiden kultamyyrien eli kultakontiaisten tavoin lyhyet mutta voimakkaat eturaajat ja sukkulanmuotoinen vartalo. Silmiä, ulkokorvia eikä häntää ole lainkaan. Turkki on tiheä ja nahka paksu.


title: Wintoninkultamyyrä

text: Wintoninkultamyyriä on tavattu ainoastaan kolme yksilöä, nekin yli 50 vuotta sitten, Port Nollothin rantadyyneiltä Etelä-Afrikan Northern Cape -provinssista, Succulent Karoon aavikkoalueella.


title: Fegeus

text: Fegeus oli kreikkalaisessa mytologiassa myyttinen kuningas, joka tarjosi Alkmaionille apuaan ja tytärtään, jonka nimi oli lähteestä riippuen joko Arsinoe tai Alfesiboia. Tämä oli saapunut hänen hoviinsa paetessaan erinyksiä, jotka hän oli saanut kimppuunsa surmattuaan äitinsä Erifylen. Alkmaion meni naimisiin Fegeuksen tyttären kanssa ja antoi tälle äitinsä kaulakorun ja viitan – lahjukset, joilla Erifyle oli saatu lähettämään miehensä ja poikansa sotiin.


title: Fegeus

text: Maa muuttui kuitenkin hedelmättömäksi, ja Fegeus sai jumalilta käskyn lähteä Akhelooksen luo vastaamaan uudelleen teostaan. Siellä Akheeloos puhdisti hänet jälleen kerran teostaan, ja antoi hänelle vaimoksi tyttärensä Kallirhoen. Tämä kuitenkin oli kuullut Harmonian kaulanauhasta ja viitasta ja pyysi Alkmaionia tuomaan ne hänelle. Alkmaion suostui ja palasi Psofiihin kertoen Fegeukselle tarvitsevan niitä puhdistuakseen taakastaan. Fegeus luovuttikin nämä hänelle, mutta myöhemmin Fegeus tai hänen poikansa saivat kuitenkin totuuden selville palvelijalta ja surmasivat Alkmeionin väijytyksessä.


title: Fegeus

text: Tällöin Kallirhoe, jolla oli suhde Zeuksen kanssa, anoi tätä, että hänen pienet poikansa varttuisivat heti täysikasvuisiksi. Zeus vastasi pyyntöön, ja Kallirhoen pojat surmasivat ensin isänsä murhaajat ja myöhemmin myös Fegeuksen itsensä.


title: Lucas Cranach nuorempi

text: Lucas Cranach nuorempi (4. lokakuuta 1515 – 25. tammikuuta 1586) oli saksalainen renessanssiajan taiteilija.


title: Lucas Cranach nuorempi

text: Cranach oli tunnettu puupiirroksistaan ja maalauksistaan. Hän oli Lucas Cranach vanhemman poika ja läheisin oppilas. Hän jatkoi isänsä ateljeen toimintaa tämän kuoltua. Hänen maalaustyylinsä on niin samankaltainen isänsä kanssa, että heidän töitään on toisinaan vaikea erottaa toisistaan. Hän on tunnettu muotokuvistaan sekä allegoristen ja myyttisten aiheiden pelkistetyistä versioista.


title: Berit (laulaja)

text: Berit (oikealta nimeltään Tuula Nordström ent. Tuula Etola, o.s. Härmä, s. 16. maaliskuuta 1949 Hankasalmi) on suomalainen iskelmälaulaja.


title: Berit (laulaja)

text: Berit voitti 14-vuotiaana iskelmälaulukilpailun ja sai kiinnityksen Matti Valkosen yhtyeen solistiksi. Muutaman vuoden keikkailtuaan ja siinä ohessa ompelijaksi opiskeltuaan ja vuoden verran myös leikkaamoapulaisena työskenneltyään Berit lähetti tekemänsä demokasetin PSO:lle ja sai kutsun koelauluun. Taiteilijanimen Berit keksi ohjelmatoimistossa työskennellyt Jorma Kalevi Nuppola, jolla oli Berit-niminen norjalainen sukulaistyttö. Ensimmäinen single "Katulyhdyt"/"En pakoon juosta voi" julkaistiin vuonna 1969.


title: Berit (laulaja)

text: Suuria hittejä ei 1970-luvulla syntynyt, mutta laulaja keikkaili ahkerasti ympäri Suomea. Myös levytyksiä tehtiin lähes vuosittain koko 1970-luvun ajan. Soitetuimpia kappaleita olivat "Sattuma kuljettaa" ja "Preerian keltainen ruusu". Iskelmien lisäksi Berit levytti kaksi humppalevyä legendaarisen Dallapé-orkesterin kanssa. Syksyn Sävel -kilpailussa laulaja oli mukana vuonna 1972 kappaleella "Katselen toisien onnea" ja vuonna 1979 kappaleella "Ei kyynelhelmiin suostu sydämein".


title: Berit (laulaja)

text: Berit vaihtoi levy-yhtiötä PSO:lta Veikko Samulin VIP Musicille 1980-luvun alussa ja vuonna 1983 julkaistu albumi "Tässä nyt ja näin" menestyi hyvin. Nimikappale nousi listoille ja albumista tuli artistin ensimmäinen kultalevy. LP:n kaksi muuta hittiä olivat "Et usko kuinka paljon kaipaankaan" ja "Helli mua hiljaa", joka oli suomenkielinen käännöskappale F. R. Davidin menestyskappaleesta "Words". Vuonna 1983 Berit osallistui taas Syksyn Säveleen "Sinä olet hän" -kappaleella, joka ei voittanut, mutta josta tuli kuitenkin hitti. Samanniminen pitkäsoitto myi kultaa. 1986 Berit osallistui Kevään sävel -kilpailuun kappaleella "Elämän jano" ja levytti muun muassa kappaleen "Keurusselän sini" (sävel ja sanat Juha Vainio salanimellä Mirja Lähde), joka vei laulajan ohjelmistoa takaisin 1970-luvun humppa- ja tanssilavatyyliin.


title: Berit (laulaja)

text: 1990-luvulla tanssimusiikkilinja jatkui ja ilmestyi muun muassa albumi nimeltään "Humppatytön paluu" (1994)


title: Berit (laulaja)

text: 2000-luvulla uutta tyyliä edusti albumi "Kasvot väkijoukossa" 2000, joka sisältää texmex-henkisiä iskelmiä. Levy syntyi yhteistyössä Veli-Matti Järvenpään kanssa. Vuonna 2002 Berit julkaisi albumin "Hitit", joka sisälsi uudelleenäänityksiä vanhemmista musiikkikappaleista. Albumin julkaisi Poptori.Vuonna 2005 ilmestyi Topi Sorsakosken tuottama latinohenkinen albumi "Kosketathan mua".(Finpile).


title: Sisusvaltimorunko

text: Sisusvaltimorunko () lähtee vatsa-aortan yläosasta ja se kuljettaa hapekasta verta mahalaukulle, maksalle ja pernalle. Se on pariton valtimorunko, jonka haaroja ovat vasen mahavaltimo, pernavaltimo ja yhteinen maksavaltimo. Sisusvaltimorungon haarojen veri päätyy kierrettyään ensin vatsaontelon elimissä porttilaskimoon, joka kuljettaa hapettoman veren maksaan puhdistettavaksi mahdollisista ruuansulatuskanavasta imeytyneistä mikrobeista ja vierasaineista.Sisusvaltimorungon ympärillä sijaitsee kolme sympaattista hermosolmua eli gangliota. Tunnetuin näistä on ylin hermosolmu jota kutsutaan sisuspunokseksi (), (), ().


title: Ylempi suolilievevaltimo

text: Ylempi suolilievevaltimo () haarautuu sisusvaltimorungon alapuolelta vatsa-aortasta, mutta munuaisvaltimoiden yläpuolelta. Se on pariton valtimo, joka vie hapekasta verta haimalle, ohutsuolelle, umpilisäkkeelle, umpisuolelle sekä nousevalle ja poikittaiselle paksusuolelle. Ylemmän suolilievevaltimon veri päätyy porttilaskimoon kierrettyään vatsaontelon elimissä. Porttilaskimosta veri kulkee maksaan puhdistettavaksi eli siitä poistetaan ruuansulatuskanavasta mahdollisesti imeytyneet mikrobit ja vierasaineet. Eläimillä vastaava valtimo on etumainen suolilievevaltimo ().


title: Prora

text: Prora eli Seebad Prora oli natsi-Saksan suunnittelema ja osin rakentama suurimittakaavainen lomahotellialue Saksan Itämeren puoleisella rannikolla Rügenin saarella. Alue suunniteltiin 1930-luvun alkupuolella maailman suurimmaksi rantalomakohteeksi, josta löytyisi 20 000 vuodepaikkaa. Proran kahdeksan vuosina 1936–1939 rakennettua hotellia muodostavat useita kilometrejä pitkän muurimaisen rannansuuntaisen rakennusmassan, Koloss von Rügenin. Rakentaminen jäi kesken, eikä kompleksia otettu hotellikäyttöön.


title: Prora

text: Maaliskuussa vuonna 2012 berliiniläinen sijoittaja osti huutokaupassa yhden kompleksin hotelleista. Rakennuksesta aiotaan tehdä nykyaikainen kylpylähotelli. Työt alkoivat saman vuoden kesäkuussa.


title: Prora

text: Lomakeitaasta piti tulla useiden samanlaisten virkistyskohteiden prototyyppi. Yhteensä 3–4 miljoonalle vuosittaiselle lomailijalle mitoitetut kohteet aiottiin suunnitella Rügenin lisäksi Kolbergin lähelle, Königsbergiin, Kieliin ja Danzigiin. Muiden kohteiden rakentamista ei koskaan aloitettu.


title: Prora

text: Hotellikompleksille oli lomailun lisäksi määritelty myös toinen tehtävä: jo vuonna 1936 Adolf Hitler suunnitteli Proran toimivan sotasairaalana.


title: Prora

text: Hotellin arkkitehtuuri on sekoitus bauhauslaista modernismia ja kansallissosialistien suosimaa uusklassismia. Suunnitelmat julkistettiin pääkaupungissa Berliinin olympialaisten aikaan vuonna 1936. Seuraavana vuonna Saksa vei Prora-suunnitelma Pariisin maailmannäyttelyyn, jossa se voitti pääpalkinnon, Grand Prix’n. Suunnitelma nähtiin loistavana esimerkkinä modernista arkkitehtuurista ja käytännöllisyydestä rakennussuunnittelussa. Työ yhdistettiin modernistisen CIAM-ryhmän töihin.


title: Prora

text: Hotellialueelle saavuttiin hotellin juna-asemalle, laivalla sataman matkustajalaitureiden kautta tai omilla autoilla, joille oli varattu 5 000 maanalaista pysäköintipaikkaa. Hotellin lähistölle suunniteltiin asunnot 2 000 työntekijälle, sairaala, voimalaitos ja teurastamo.


title: Prora

text: Lomakeskukseen piti tulla 20 000 vuodepaikkaa, lukuisia ravintoloita, kaksi uimahallia aaltokoneineen, teatteri, keilahalleja ja satama matkustaja-aluksille. Hitler kaavaili kohteesta näyttävää propagandakeskusta: arkkitehti Erich Putlitz sai toimeksiannon suunnitella alueen keskelle valtaisan kokoontumissalin, johon kaikki parikymmentätuhatta lomailijaa mahtuisivat samalla kertaa. Hitlerin määräyksen mukaan rakennuksen arkkitehtonisen tyylin tuli olla uusklassistinen.


title: Prora

text: Loivan kaaren muotoinen majoitusosa muodosti noin 150 metriä vesirajasta hiekkarannan suuntaisen, 4,5 kilometriä pitkän ja kuusi kerrosta korkean rakennusmassan. Kaaren keskelle sijoittuvat suuri kokoontumissali ja muut palvelurakennukset sekä mereen työntyvät laivalaiturit. Rannan puoleinen julkisivu on selkeän yksinkertainen, kun taas mantereen puolella rakennusmassan katkaisee 96 lyhyttä siipiosaa, joihin oli sijoitettu wc:t, pesuhuoneet ja porrashuoneet. Meren puolella julkisivun katkaisevat kymmenen majoitusrungosta työntyvää 2 000 hengen ravintolaa. Merenpuoleinen julkisivu on modernistinen, kun taas mantereen puolelle muodostuu kilometrien pituinen takapiha.


title: Prora

text: Hotellirakennukset, jotka olivat kaikki keskenään samanlaisia, suunnitteli vuonna 1933 natsipuolueeseen liittynyt arkkitehti Clemens Klotz (1886–1969). Jokaisesta kohteen yli 10 000 hotellihuoneesta on merinäköala. Huoneet olivat kahden hengen huoneita, ja niissä jokaisessa oli sängyt, vaatekaappi, pöytä, tuolit ja pesuallas. Jokainen huone oli samankokoinen: 2,2 x 4,75 metriä. Huoneet voitiin yhdistää pareittain avaamalla väliseinässä oleva ovi, tällöin petipaikat voitiin järjestää kuusihenkiselle perheelle. Huoneitten kalusteet ja varustus astiastoja myöten oli suunniteltu tilaustyönä DAF:lle eli Deutsche Arbeitsfrontille. Yhteiset WC-tilat ja suihkut olivat käytävällä.


title: Prora

text: Hotellialue rakennettiin Kraft durch Freude -järjestölle (), jonka tehtävänä oli Kolmannen valtakunnan työläisten virkistystoiminnan järjestäminen. KdF oli osa suurempaa Deutsche Arbeitsfrontia (), joka oli perustettu maaliskuussa 1933 laittomiksi julistettujen ammattiliittojen natsijohtoiseksi korvikkeeksi. Järjestöön kuuluminen oli vapaaehtoista, joskin käytännössä kaikkien teollisuuden tai kaupan piirissä työskentelevien oletettiin liittyvän DAF:iin, jonka jäsenet kuuluivat automaattisesti KdF:ään. Rakennustöitä johti DAF:n päällikkö Robert Ley


title: Prora

text: Peruskivi muurattiin 2. toukokuuta 1936. Rakennushankkeena Prora oli valtaisa, Ley onnistui keräämään hankkeelle 100 miljoonan RM:n budjetin, mikä tarkoitti sitä, että Prora oli moottoriteiden rakentamisen jälkeen koko valtakunnan toiseksi suurin rakennusprojekti. Käytännössä työhön osallistuivat kaikki merkittävimmät saksalaiset rakennusliikkeet yli 15 000 työntekijän voimin.


title: Prora

text: Proran avajaiset oli suunniteltu vuodelle 1940. Syyskuussa vuonna 1939 konserttisaleja lukuun ottamatta kaikkien rakennusten runkotyöt olivat valmiina. Toisen maailmansodan puhjetessa rakennustyöt pysäytettiin. Osa rakentajista siirrettiin rakentamaan rakettien testausaluetta läheiseen Peenemündeen. Rakennuksia ei rakennettu koskaan valmiiksi, joskin vuosina 1939–1945 rakennustöitä jatkettiin vähäisissä määrin pakkotyövankien voimin. Sodan puhjettua osaa rakennuksista käytettiin poliisien ja Saksan laivaston naispuolisten radistien koulutustiloina. Vuonna 1943 Proraan sijoitettiin liittoutuneiden Hampurin kaupungin pommituksissa kodittomiksi jääneitä asukkaita ja myöhemmin myös itäisen Saksan pakolaisia. Vuodesta 1944 Prora toimi sotasairaalana – toisessa alkuperäisistä tehtävistään.


title: Prora

text: Prora sijaitsi Saksan demokraattisen tasavallan alueella. Sodan jälkeen vuonna 1950 alue määritettiin sotilasalueeksi, ja yleisön pääsy Proraan kiellettiin vuoteen 1991 asti. Nykyisin keskeneräiset rakennukset on julistettu muistomerkiksi ja alueella toimii museo Dokumentationszentrum Prora. Säätiö Neue Kultur ylläpitää rakennuksia. Kohteessa vierailee vuosittain satojatuhansia kävijöitä.


title: Prora

text: Saksojen yhdistymisen jälkeen Seebad Prora jäi tyhjilleen. Taloja on kunnostettu lähes 30 miljoonalla eurolla Euroopan unionin tuella. Niihin valmistuu luksusasuntoja, ja töiden odotetaan tulevan valmiiksi vuonna 2016.


title: Savonius

text: Savonius voi tarkoittaa ainakin seuraavia:


title: Helsingius

text: Helsingius on sukunimi. Yksi nimen kantajia on ollut Jääsken kirkkoherra "Markus Helsingius" (k. 1678)


title: Helsingius

text: Ensimmäisten joukossa suku- tai lisänimeä "Helsingius" käytti Turun katedraalikoulun rehtori Marcus Henrici Helsingius (1555–1609), jonka ei kuitenkaan varmudella tiedetä olevan sukua nykyään elävälle Helsingius-suvulle. Ennen isovihaa sukunimen "Helsingius" ja "Helsing" käyttäjiä oli Suomessa runsaasti. Sukunimi kertoo, että kantaja on kotoisin Helsingistä.


title: Kiiskilän kartano

text: Kiiskilän hovi on kartano entisessä Viipurin maalaiskunnassa. Kartano sijaitsee Viipurinlahden rannalla, Kiiskilän kylässä, noin kymmenen kilometriä Viipurista lounaaseen. Nimensä se saa kartanon maiden läpi virtaavasta "Kiiskijoesta". Viipurin ympäristön kartanoista se on Monrepos'n ohella ainoa vielä jäljellä oleva. Kartano mainitaan jo 1560-luvulla. Kartano tuli avioliiton kautta Leopold Krohnin omistukseen.


title: Kiiskilän kartano

text: Kartano oli 1800-luvun alussa Sesemann-suvun hallussa. Kartanon osti vuonna 1818 Friedrich Dannenberg, joka Sesemannien tapaa kuului Viipurin saksankielisiin kauppiassukuihin. Hän puratutti kartanon vanhat rakennukset ja rakennutti nykyisen päärakennuksen. Hänen tyttärensä "Julie Dannenberg" (1818–1889) nai 16-vuotiaana pietarilaisen panimonomistajan pojan Leopold Wilhelm Krohnin (1806–1890).


title: Kiiskilän kartano

text: Friedrich Dannenberg lahjoitti (toisten lähteiden mukaan myi) vuonna 1841 Kiiskilän tyttärelleen Julielle ja vävylleen Leopold Wilhelm Krohnille. Kartanossa kasvoivat Julien ja Leopold Wilhelmin lapset ja lapsenlapset. Tunnetuimpia heistä ovat pojat Julius Krohn ja Leopold August Krohn sekä Juliuksen lapset Aino Kallas, Helmi Krohn (Setälä) Ilmari Krohn ja Kaarle Krohn. Heistä Aino ja Helmi ovat käsitellet Kiiskilää myös kirjallisessa tuotannossaan.


title: Kiiskilän kartano

text: Julius Krohn kuoli vuonna 1888 lähdettyään kartanon rannasta purjehdusretkelle Viipurinlahdelle. Pian hukkumisonnettomuuden jälkeen hänen vanhempansa onnettomuuden järkyttäminä myivät kartanon, ja irtaimisto huutokaupattiin.


title: Kiiskilän kartano

text: Kartanon osti vuonna 1888 sotakamreeri Viktor Ahrenberg, ja sittemmin omistajat vaihtuivat usein. Vuonna 1897 sen osti Wilhelm Breitenstein, joka äitinsä puolelta oli myös pietarilaista Krohn-sukua. Wilhelm Breitensteinin jälkeläisistä tunnetuimpia ovat Suomen entinen YK-lähettiläs Wilhelm Breitenstein ja ulkoasiainministeri Alexander Stubb.


title: Kiiskilän kartano

text: Yksi kartanon sohvakalusto sijaitsee nyt Tampereen raatihuoneen pietarilaishuoneessa.


title: Kiiskilän kartano

text: Vuoden 1918 jälkeen kartano siirtyi Vapaussodan invalidien käyttöön. Kartano maineen luovutettiin Neuvostoliitolle vuonna 1940 Moskovan rauhassa.


title: Kiiskilän kartano

text: Kartanon nykyinen päärakennus valmistui vuonna 1820. Arkkitehdiksi palkattiin Pietarissa vaikuttanut ranskalainen "Villiers". Puinen päärakennus edustaa palladianista tyyliä. Julkisivua koristaa kuusi doorilaista pylvästä. Niiden yläpuolisessa päätykolmiossa on tyylille ominainen puolikaaren muotoinen ikkuna.


title: Kiiskilän kartano

text: Päärakennuksen pihapiirissä oli roomalaistyylinen huvimaja, jossa Julius Krohn valmisteli väitöskirjaansa. Rakennuksia ympäröi laaja englantilainen puisto, joka oli Friedrich Dannenbergin erityisen kiinnostuksen kohde.


title: Kiiskilän kartano

text:
Viipurin maalaiskunnan ensimmäinen kansakoulu perustettiin vuonna 1855 opettamaan Kiiskilän ja naapurikartanoiden
Örnin "Possulin" ja Ahrenbergin "Vainikan" alustalaisten lapsia.


title: Kiiskilän kartano

text: Kartano sijaitsee Venäjän rajavyöhykkeellä. Alueella liikkumiseen tarvitaan erikoislupa. Neuvostoaikana kartanon omisti Leningradissa toimiva sukellusveneisiin erikoistunut telakka. Kartano oli työntekijöinden lasten käytössä ja siellä järjestettiin pioneerileirejä.


title: Bengt Lindström

text: Bengt Lindström (3. syyskuuta 1925 Storsjö, Härjedalen, Ruotsi – 28. tammikuuta 2008 Njurunda, Sundsvall) oli ruotsalainen taidemaalari, kansainvälisesti maineikkaimpia ruotsalaisia taiteilijoita. Hänen tunnetuimmat teoksensa ovat suurikokoisia, värikkäitä maalauksia. Tunnetuimpia teoksia ovat Timråssa Midlandan lentoaseman sisäänajotien vieressä oleva suuri Y:n muotoinen veistos, Örebrossa sijaitseva Åbyn voimalaitoksen julkisivun maalaus 1990-luvun lopulta ja lähistöllä olevan jakeluaseman seinän samantapainen maalaus. Maalausten sanotaan syntyneen pohjoismaisen muinaistaruston pohjalta.


title: Bengt Lindström

text: Muutettuaan 1944 Tukholmaan hän opiskeli Isaac Grünewaldin taidekoulussa ja sen jälkeen useissa ulkomaisissa kouluissa. Hän muutti 1948 Ranskaan, jossa hän asui Pariisissa vuoteen 2004. Siinä vaiheessa hän palasi pysyvästi Ruotsiin ja asettui Sundsvalliin, jossa hän oli aiemmin viettänyt kesät.


title: Bengt Lindström

text: Hänen puolisonsa oli pariisilainen galleristi Michèle Lindström. He ovat lahjoittaneet taidekokoelmansa Härnösandiin Västernorrlandin läänin lääninmuseoon.


title: Rarities

text: Rarities on The Beatlesin 17 kappaletta sisältävä kokoelma-albumi vuodelta 1978.


title: Rarities

text: Kaikki kappaleet Lennon/McCartney, jollei toisin ilmoitettu.


title: Väite

text: Väite voi tarkoittaa seuraavia asioita:


title: Modaalisuus

text: Modaalisuus (lat. "modus" = 'tapa, laatu, standardi', moodi = järjestelmän perustaksi soveltuva) viittaa länsimaisen musiikin yhteydessä keskiajalla syntyneeseen asteikkojärjestelmään, jossa diatonisen asteikon sävel voi muodostaa perussävelen asteikolle, jolla on sille ominainen intervallirakenne. Moodit ovat kiinteitä, pysyviä säveltasorakenteita tai pysyviä rytmikuvioita. Moodeja sanotaan myös kirkkosävellajeiksi.


title: Modaalisuus

text: Moodijärjestelmään perustuvat monien kulttuurien sävel- ja rytmijärjestelmät, ja länsimaisten säveltäjien kiinnostusta ovat herättäneet Intian, Japanin, Balin, Indonesian ja arabialaisten sekä monien Afrikan kulttuurien järjestelmät. Moodijärjestelmää ovat soveltaneet muun muassa Béla Bartók, Igor Stravinsky ja Olivier Messiaen. Sibelius käytti arkaisoivaa modaalista ilmaisua uransa alkuvaiheen kuorolauluissa, mutta orkesteriteoksissa modaalisia piirteitä on tuotannon kaikissa vaiheissa.


title: Uskontoantropologia

text: Uskontoantropologiassa tutkitaan laaja-alaisesti uskontoa ja uskontoja kulttuurisina ilmiöinä. Sen tutkimusalaan kuuluvat esimerkiksi uskonnollisten instituutioiden suhde muihin yhteiskunnan instituutioihin, ja uskonnollisten uskomusten ja käytäntöjen vertailu kulttuurien välillä. Modernissa antropologiassa uskontoa pidetään maagisen ajattelun kehittyneempänä muotona. Samoin jokaisen uskonnon nähdään olevan sitä harjoittavan ihmisyhteisön kulttuurinen tuote.


title: Guy Périllat

text: Guy Périllat (s. 24. helmikuuta 1940 La Clusaz, Ranska) on ranskalainen uransa lopettanut alppihiihtäjä.


title: Guy Périllat

text: Périllat saavutti urallaan kaksi olympiamitalia, 1960 Squaw Valleyn kisojen syöksylaskusta pronssia ja 1968 Grenoblessa samasta lajista hopeaa. Suurpujottelussa 1968 hän jäi niukasti mitaleiden ulkopuolelle sijoituttuaan neljänneksi, lisäksi hänen olympiauraltaan löytyy vielä kolme 6. sijaa.


title: Guy Périllat

text: Périllat voitti alppiyhdistetyn maailmanmestaruuden vuonna 1960 ja suurpujottelun mestaruuden 1966. Hän sijoittui pujottelussa kahdesti hopealle vuosina 1962 ja 1966, sekä kuudenneksi syöksylaskussa 1962.


title: Guy Périllat

text: Périllat saavutti urallaan kaksi maailmancupin osakilpailuvoittoa, molemmat pujottelusta. Hän sijoittui vuonna 1967 maailmancupin kokonaiskilpailussa kolmanneksi.


title: Guy Périllat

text: Périllat lopetti uransa keväällä 1969.


title: Roine (etunimi)

text: Roine on suomalainen miehen ja naisen etunimi.


title: Roine (etunimi)

text: Vuoden 2012 loppuun mennessä nimi Roine oli annettu oli hieman yli 200 henkilölle, joista noin 160 oli miehiä ja noin 40 naisia. 1900-luvun alusta 1970-luvun loppuun nimi oli käytössä yhteisesti miehellä ja naisilla, 1980-luvulla nimeä annettiin ainoastaan miehille. Väestörekisterikeskuksen mukaan vuosina 1980–1999 nimi annettiin vain kuudelle lapselle.


title: Roine (etunimi)

text: Nimen harvinaisuuden takia Roineen nimipäivä 6. lokakuuta poistettiin almanakasta vuonna 1994. Vuodesta 1995 lähtien samana päivänä nimipäiväänsä ovat viettäneet Minttu ja Pinja.


title: Kategoriavirhe

text: Kategoriavirhe on semanttinen tai ontologinen virhe, jossa jostakin asiasta käytetään sellaisia käsitteitä, jotka soveltuvat ainoastaan johonkin täysin toista tyyppiä (kategoriaa) olevaan asiaan. Kategoriavirheessä siis jokin ominaisuus liitetään sellaiseen asiaan, jolla ei voi olla tätä ominaisuutta.


title: Kategoriavirhe

text: Eräs esimerkki kategoriavirheestä olisi seuraava: Joku henkilö voi kuulla, että pääministeri on käymässä Brysselissä, ulkoministeri Washingtonissa ja asuntoministeri Sipoossa. Jos hän tämän jälkeen kysyy ”mutta missä hallitus on?”, tämä on kategoriavirhe. Hallitus ei ole erillinen henkilö, se on ainoastaan jäsentensä kokonaisuus.


title: Kategoriavirhe

text: Termin ”kategoriavirhe” esitteli Gilbert Ryle teoksessaan "The Concept of Mind" (1949). Hänen tarkoituksenaan oli poistaa mielen luonnetta koskeva sekaannus, joka oli peräisin kartesiolaisesta metafysiikasta (”aave koneessa”). Rylen mukaan oli virhe pitää mieltä aineettomasta substanssista eli perusaineksesta koostuvana oliona, koska substanssia koskevat oletukset eivät ole sovellettavissa joukkoon taipumuksia ja kykyjä (eli mieleen). Monet filosofit ovat omaksuneet Rylen termin, vaikkakaan ei ole olemassa yksimielisyyttä siitä, kuinka kategoriavirheet voidaan tunnistaa.


title: Varma (nimi)

text: Varma on suomalainen etunimi. Varma kuuluu 1900-luvun alussa yleistyneisiin merkityssisältöisiin nimiin.


title: Varma (nimi)

text: Varma on ollut käytössä sekä miehen että naisen etunimenä. Vuoden 2015 loppuun mennessä nimi Varma on annettu noin 190 miehelle ja noin 680 naiselle. Vuoden 1946 etunimilain nojalla Oikeusministeriö on määrännyt Varman naisennimeksi, mutta vielä 2000-luvulla nimi on annettu muutamalle pojallekin. Suurin osa Varma-nimisistä, sekä miehistä että naisista, on kuitenkin 1900-luvun alkupuolella syntyneitä; vuoden 1960 jälkeen syntyneitä Varmoja on vain muutama.


title: Varma (nimi)

text: Varma viettää nimipäivää 23. elokuuta.


title: Berit

text: Berit on naisen etunimi, Birgit-nimen skandinaavinen muunnelma. Nimi on mukana Suomen ruotsinkielisessä nimipäiväkalenterissa ja sen nimipäivä on 1. helmikuuta.


title: Berit

text: Väestörekisterikeskuksen mukaan Berit-nimen on Suomessa saanut 1900-luvun alusta vuoden 2009 loppuun mennessä 2 369 naista ja ainakin yksi mies. Suurin osa heistä on syntynyt vuosien 1920 ja 1959 välisenä aikana.


title: Leonhard Stock

text: Leonhard Stock (s. 14. maaliskuuta 1958 Finkenberg, Itävalta) on itävaltalainen alppihiihdon olympiavoittaja.


title: Leonhard Stock

text: Stock voitti syöksylaskun olympiakultaa Lake Placidissa 1980. Calgaryn olympialaisissa 1988 hän sijoittui syöksylaskussa neljänneksi ja supersuurpujottelussa kahdeksanneksi.


title: Leonhard Stock

text: Stock saavutti urallaan yhden MM-mitalin, joka tuli vuoden 1980 olympialaisten yhteydessä lasketusta alppiyhdistetystä. Neljänneksi hän sijoittui kaksi kertaa, Crans-Montanan kisojen super-G:ssä 1987 sekä Saalbachin syöksylaskussa 1991.


title: Leonhard Stock

text: Stock teki pitkän uran alppihiihdon maailmancupissa. Hän laski kolmella eri vuosikymmenellä, vuodesta 1976 vuoteen 1993. Hän voitti 17 kauden aikana kolme osakilpailua ja sijoittui 25 kertaa palkintokorokkeelle. Hän oli kauden 1978-1979 loppupisteissä toinen 13 pistettä Sveitsin Peter Lüscheriä jäljessä.


title: Leonhard Stock

text: Viimeisen kilpailunsa Stock laski Ruotsin Åressä 26. maaliskuuta 1993.


title: Front 242

text: Front 242 on belgialainen elektronisen musiikin yhtye. Yhtye on electronic body musicin vaikutusvaltaisimpia ja tunnetuimpia nimiä. Yhtyeen perustivat vuonna 1981 Aarschotissa Daniel Bresanutti ja Dirk Bergen. Seuraavana vuonna yhtyeeseen liittyivät Under Viewer -duon jäsenet Patrick Codenys ja Jean-Luc De Meyer. Yhtyeen kokoonpano muodostui Richard Jonckheeren liityttyä siihen Bergenin tilalle vuonna 1983.


title: Front 242

text: Front 242:n läpimurto tapahtui vaiheittain, jo vuoden 1984 albumi "No Comment" saavutti huomiota Belgian lisäksi myös muualla Euroopassa ja Yhdysvalloissa, mutta varsinaisesti yhtye tuli suuren yleisön tietoisuuteen vuonna 1988 albumilta "Front by Front" irrotetun "Headhunter "-singlen myötä. Kappaleen musiikkivideosta alkoi pitkäaikainen yhteistyö alankomaalaisen ohjaajan Anton Corbijnin kanssa. Front 242 esiintyy edelleen hyvin aktiivisesti.


title: Paavo Fossi

text: Paavo Matti Fossi (14. tammikuuta 1904, Ilmajoki – 1979) oli Ilmajoella asunut maanviljelijä, toimittaja ja kirjailija.


title: Paavo Fossi

text:
Fossi oli Ilmajoki-lehden päätoimittajana 15 vuoden ajan ja hän kirjoitti lehteen myös säännöllisesti pakinoita. Fossin kirjallinen tuotanto koostuu yli 150 novellista joita julkaistiin eri lehdissä. Kahdeksan novellin kokoelma ilmestyi vuonna 1958 kirjana nimeltä "Kertomuksia". Fossi voitti 1954 Helsingin Sanomien järjestämän kansainvälisen novellikilpailun Suomen sisällissotaa kuvaavalla novellillaan "Hetkiä".
Fossin novellikokoelma: Toisia kertomuksia on ilmestynyt Ilmajoki-seura ry:n kustantamana ja Maire Paltareen toimittamana 2017. Teos sisältää 45 novellia.


title: Paavo Fossi

text: Fossi oli myös innokas valokuvaaja ja hänen valokuviaan on ollut esillä eri näyttelyissä.


title: Dovre Group

text: Dovre Group Oyj on suomalainen vuonna 1983 perustettu projektihenkilöstöä ja projektinhallinnan konsultointipalveluita tarjoava yhtiö. Yhtiön suurimpia asiakkaita ovat energia-alan, erityisesti öljy- ja kaasualan toimijat.


title: Dovre Group

text: Ohjelmistoyhtiö Proha listautui Helsingin pörssiin lokakuussa 1999, niin sanotun IT-kuplan alla. Yhtiön henkilökunnan määrä, liikevaihto ja osakekurssi nousivat räjähdysmäisesti niin yritysostojen kuin orgaanisen kasvunkin kautta. Listautumisannista saaduilla varoilla Proha hankki muun muassa yhdysvaltalaisen ohjelmistoyhtiö Artemis Management Systemsin elokuussa 2000. Kauppa toteutettiin osakevaihdolla ja kauppahinnaksi ilmoitettiin noin 50 miljoonaa dollaria. Artemis jatkoi toimintaansa Prohan itsenäisenä tytäryhtiönä. Samana vuonna Prohan liikevaihto kuusinkertaistui ja seuraavana vuonna se vielä kaksinkertaistui. Vuosina 2003 ja 2004 Proha listattiin Suomen nopeimmin kasvavaksi teknologiayritykseksi.


title: Dovre Group

text: Proha tiedotti maaliskuussa 2006 myyvänsä osuutensa Artemiksesta yhdysvaltalaiselle ohjelmistoyhtiö Trilogylle. Proha omisti Artemiksesta 53 % ja sai kaupasta noin 10,7 miljoonaa euroa. Artemiksen osuus Prohan liikevaihdosta oli tuolloin peräti 58,5 %, mutta se myös aiheutti suurimman osan yhtiön tappioista. Kaupan toteutumisen jälkeen Proha jatkoi öljy- ja kaasusektorin projektinjohtamisesta vastanneen Dovre Consulting & Services -liiketoimintaryhmän laajentamista.


title: Dovre Group

text: Proha vaihtoi maaliskuussa 2011 uudeksi nimekseen Dovre Group. Aiemmin Dovre Group -nimitys oli käytössä Prohan Oil & Gas Services -liiketoimintaryhmässä, joka muodosti vuonna 2010 yli 90 % Proha-konsernin liikevaihdosta. Dovre Group ilmoitti vuoden 2012 lopussa myyvänsä konsernin ohjelmistoliiketoiminnasta vastanneen norjalaisen tytäryhtiönsä Safran Software Solutions AS:n noin viiden miljoonan euron kauppahinnalla SNA Holding AS:lle.


title: Dovre Group

text: Patrick von Essen nimitettiin Dovre Groupin toimitusjohtajaksi joulukuussa 2013 aiemman toimitusjohtajan Janne Mielckin siirtyessä yhtiön hallituksen asettamiin kehitystehtäviin. Von Essen aloitti toimitusjohtajan tehtävässä 1. huhtikuuta 2014.


title: Dovre Group

text: Dovre Group osti keväällä 2015 norjalaisen öljy- ja kaasualan henkilöstöpalveluihin keskittyneen "Norwegian Petroleum Consultants"-yhtiön (NPC). Vuonna 2014 NPC:n liikevaihto oli noin 67 miljoonaa euroa. Yrityskauppa toteutettiin osakevaihdolla ja rahavastikkeella, NPC:n osakkeet siirtyivät Dovre Groupille ja vastineeksi Dovre Group antoi suunnatulla annilla NPC:n omistajille uusia osakkeita yhteensä 36,5 prosenttia Dovre Groupin osakkeista ja äänistä.


title: Dovre Group

text: Syyskuussa 2018 von Essen ilmoitti siirtyvänsä Neste Engineering Solutionsin toimitusjohtajaksi. Arve Jensen aloitti Dovre Groupin uutena toimitusjohtajana 1. marraskuuta 2018. Hän oli toiminut jo aiemmin konsernin johtoryhmän jäsenenä eri tehtävissä vuodesta 2001.


title: Dovre Group

text: Dovre Groupin viisi suurinta osakkeenomistajaa heinäkuun lopussa 2018:


title: Erkki Kokkonen

text: Erkki Kokkonen -nimisiä henkilöitä:


title: Tuomo Polvinen

text: Tuomo Ilmari Polvinen (s. 2. joulukuuta 1931 Helsinki) on suomalainen historiantutkija ja akatemiaprofessori.


title: Tuomo Polvinen

text: Polvinen oli Helsingin yliopiston yleisen historian dosenttina 1965–1974 ja yleisen historian (erityisesti uusimman ajan) professorina 1974–1992.


title: Tuomo Polvinen

text: Polvinen sai Suomen Kulttuurirahaston 50 000 markan arvoisen tunnustuspalkinnon vuonna 1987 sekä Alfred Kordelinin säätiön tunnustuspalkinnon vuonna 2005. Hän on saanut kolmesti Valtion tiedonjulkistamispalkinnon (1972, 1985, 2004).


title: Trifon Ivanov

text: Trifon Ivanov (bu: Трифон Иванов, 27. heinäkuuta 1965 Lipnitsa, Bulgaria – 13. helmikuuta 2016) oli bulgarialainen jalkapalloilija, pelipaikaltaan puolustaja.


title: Trifon Ivanov

text: Ivanov, joka tunnettiin usein lempinimellä ”Bulgarialainen susi” hänen karvaisen ulkonäkönsä takia, aloitti uransa Veliko Tărnovossa. Myöhemmin hän pelasi muun muassa TsSKA Sofiassa kausilla 1994–1995 ja 1997–1998 ja itävaltalaisessa Austria Wienissä ja Rapid Wienissä sekä espanjalaisessa Real Betisissä.


title: Trifon Ivanov

text: Ivanov oli mukana Bulgarian maajoukkueessa vuoden 1994 MM-kisoissa, joissa Bulgaria tuli neljänneksi hävittyään pronssiottelussa Ruotsille. Hän edusti Bulgariaa myös vuoden 1996 EM-kisoissa ja vuoden 1998 MM-kisoissa.


title: Trifon Ivanov

text: Ivanov valittiin Bulgarian vuoden jalkapalloilijaksi vuonna 1996. Hän kuoli helmikuussa 2016, 50-vuotiaana, sydänkohtaukseen.


title: Suomihuiput (Isto Hiltunen)

text: Suomihuiput on Isto Hiltusen kokoelma-albumi, joka julkaistiin vuonna 2005 osana "Suomihuiput" -kokoelmalevysarjaa.


title: Hyvän ja pahantiedon puu (elokuva)

text: Hyvän ja pahantiedon puu () on yhdysvaltalainen komediaelokuva vuodelta 1925. Se perustuu Eddie Dowlingin kirjoittamaan näytelmään, ja sen ohjasi sekä käsikirjoitti Edmund Goulding. Elokuvan pääosia näyttelevät Constance Bennett, Joan Crawford ja Sally O'Neil. "Hyvän ja pahantiedon puu" on noin 58 minuutin mittainen mykkäelokuva. Yhdysvalloissa elokuva sai ensi-iltansa joulukuun 27. päivänä vuonna 1925 ja Suomessa 11. lokakuuta 1926. Elokuva kertoo kolmen showtytön rakkauselämistä.


title: David Zogg

text: David Zogg (18. joulukuuta 1902 – 26. heinäkuuta 1977) oli sveitsiläinen alppihiihtäjä ja kolminkertainen maailmanmestari.


title: David Zogg

text: Zogg voitti kaikkien aikojen ensimmäisen miesten pujottelun maailmanmestaruuden, kotimaassaan Sveitsin Mürrenissä järjestetyissä, historian ensimmäisissä maailmanmestaruuskilpailuissa 1931. Vuonna 1934 järjestettiin MM-kilpailut jälleen Sveitsissä, St. Moritzissa, jossa Zogg voitti maailmanmestaruudet syöksylaskussa ja alppiyhdistetyssä. Syöksylaskun hopeaa Zogg saavutti Cortinan kisoista 1932 ja Innsbruckin kisoista 1933 sekä pujottelun hopeaa St. Moritzista 1934 ja Mürrenistä 1935.


title: David Zogg

text: 1930-luvulla Zogg esiintyi kolmessa talviurheiluun liittyvässä elokuvassa.


title: Sydänääni

text: Sydänääniä kuullaan stetoskoopilla yleensä kaksi. Ensimmäinen sydänääni johtuu eteis-kammioläppien sulkeutumisesta kammioiden systolen alkupuolella. Toinen sydänääni johtuu kammio-valtimoläppien sulkeutumisesta kammioiden systolen lopulla.


title: Sydänääni

text: Toisen sydänäänen kesto on lyhyempi, mutta sen taajuus on korkeampi. Ensimmäinen ja toinen sydänääni ovat normaaleja sydänääniä. Lisäksi voidaan kuulla terveestä sydämestä heikko systolinen sivuääni, joka kuuluu ensimmäisen sydänäänen jälkeen. Kolmas sydänääni kuuluu kammioiden diastolen alussa ja se johtuu kammioiden nopeasta täyttymisestä. Kolmas sydänääni on normaali hevosella, jonka sydämestä yleensä kuuluu Aorttaläpän ja keuhkovaltimoläpän sulkeutuminen erillisinä. Koirillakin ne voivat kuulua erillisinä sisäänhengityksen aikana sykkeen ollessa hidas. Pieneläimillä ja ihmisellä kolmas ääni on merkki sydämen vajaatoiminnasta. Neljäs sydänääni johtuu eteisten supistumisesta ja sekin on hevosella normaali ääni, mutta ihmisellä epänormaali.


title: Boris Rung

text: Boris Rung (16. tammikuuta 1925 Helsinki – 11. kesäkuuta 2003 Porvoo) oli suomalainen moottoriurheilun parissa työskennellyt johtohenkilö. Hän oli yksi European Rallycross Associationin (ERA) perustajajäsenistä, ja vuosina 1980–1985 hän toimi yhdistyksen puheenjohtajana. Helsingin UA:n jäsenenä Rung oli mukana tuomassa rallicrossia myös Suomeen, ja hän edusti Autourheilun Kansallista Keskusliittoa (AKK) FISA:n, ja myöhemmin FIA:n Off-Road Commissionissa.


title: Boris Rung

text: Rung kuoli vuonna 2003 jättäen jälkeensä vaimo Maj-Lisin, tytär Jenniferin ja poika Peterin.


title: The Jerusalem Post

text: The Jerusalem Post on israelilainen englannin ja ranskankielinen tabloid-sanomalehti. Lehden perusti Gershon Agron perusti 1. joulukuuta 1932 nimellä The Palestine Post. Vaikka The Jerusalem Post tavoittaa päivittäin kymmeniätuhansia lukijoita, lukijamäärät eivät silti ole yhtä suuria kuin isommilla hepreankielisillä sanomalehdillä. The Jerusalem Postin lukijakunta kuitenkin koostuu paljolti erilaisista lukijoista, kuten israelilaisista poliitikoista, ulkomaisista journalisteista ja turisteista. Lehteä toimitetaankin ympäri maailman.


title: The Jerusalem Post

text: Nykyinen The Jerusalem Post perustettiin alkujaan nimellä "The Palestine Post". Perustaja Gershon Agron oli amerikkaleinen journalisti sekä lehtitoimittaja, joka asui Palestiinan mandaatissa. Alkujaan lehti kannatti Juutalaisten valtion syntyä Palestiinaan sekä avoimesta vastusti Ison-Britannian yrityksiä vastustaa juutalaisten maahanmuuttoa mandaatin aikana.


title: The Jerusalem Post

text: Aikaisemmin The Jerusalem Post kannatti Israelin työväenpuoluetta ja lehden poliittinen näkemys olikin liberaali tai keskusta-vasemmistolainen. Vuonna 1989 Hollinger Inc. osti The Jerusalem Postin. Kanadalaisen konservatiivisen lehden, ja sen johtajan Condrad Blackin hallinnon alaisena The Jerusalem Postin poliittinen kanta siirtyi keskusta-oikeistolaiseksi ja lehti rupesi kannattamaan Likudia.


title: The Jerusalem Post

text:
Tällä hetkellä The Jerusalem Postin katsotaan kallistuvan maltilliseen oikeistoon poliittisessa kannassaan, vaikkakin vasemmistomyönteisiä kolumneja esiintyykin toimituksen sivuilla. The Jerusalem Post kannattaa talouspolitiikkaa, joka lähentelee neoliberalismia.
Muiden israelilaisten lehtien tapaan The Jerusalem Post ilmestyy sunnuntaista perjantaihin. Lehti ei ilmesty lauantaisin sapatin takia.


title: Rudolf Rominger

text: Rudolf ”Rudi” Rominger (21. elokuuta 1908 Fextal, Sveitsi – 8. marraskuuta 1979) oli sveitsiläinen alppihiihtäjä ja nelinkertainen maailmanmestari.


title: Rudolf Rominger

text: Rominger voitti kultaa syöksylaskussa ja alppiyhdistetyssä sekä pronssia pujottelussa Innsbruckin maailmanmestaruuskilpailuissa 1936. Sveitsin Engelbergissä 1938 järjestetyissä MM-kilpailuissa Rominger voitti pujottelun mestaruuden ja alppiyhdistetyn hopeaa. Pujottelun maailmanmestaruuden hän voitti toistamiseen vuonna 1939 Zakopanessa, jossa hän sijoittui myös alppiyhdistetyssä pronssille.


title: Pertti Mäki-Hakola

text: Pertti Eerik Mäki-Hakola (s. 11. heinäkuuta 1951 Nurmo) on suomalainen poliitikko. Hän oli kokoomuksen kansanedustaja Vaasan vaalipiiristä vuosina 1999–2003. Mäki-Hakola on Seinäjoen kaupunginvaltuuston jäsen vuodesta 2009.


title: Pertti Mäki-Hakola

text: Ennen eduskuntaa Mäki-Hakola työskenteli metsänhoitajana 1977–1990, piirimetsänhoitajana 1990–1996 ja piiripäällikkönä 1997–1999.


title: Pertti Mäki-Hakola

text: Kansanedustajakautensa jälkeen Mäki-Hakola on toiminut kehittämispäällikkönä Etelä-Pohjanmaan metsäkeskuksessa. Vuoteen 2008 saakka hän oli Nurmon kunnanvaltuuston jäsen ja sen puheenjohtaja 1997–2000. Nurmo liittyi Seinäjokeen vuoden 2009 alussa ja Mäki-Hakola valittiin kunnallisvaaleissa 2008 Seinäjoen valtuustoon.


title: Pertti Mäki-Hakola

text: Mäki-Hakola on toimi Suomen Painiliiton puheenjohtajana vuosina 1999–2000. Hän on ollut Kalatalouden Keskusliiton puheenjohtaja vuosina 2004-2015.


title: Pertti Mäki-Hakola

text: Myös Mäki-Hakolan isä Pentti Mäki-Hakola oli kansanedustaja. Mäki-Hakola on naimisissa ja hänellä on kaksi lasta. Sotilasarvoltaan hän on kapteeni.


title: Pertti Mäki-Hakola

text: Helmikuussa 2009 Mäki-Hakola jäi kiinni rattijuopumuksesta. Maaliskuussa Seinäjoen käräjäoikeus tuomitsi hänet 40 päiväsakkoon ja kolmen kuukauden ajokieltoon. Hän syyllistyi rattijuopumukseen toistamiseen huhtikuussa 2010 ja sai rangaistukseksi 35 päiväsakkoa ja 8 kuukautta ajokieltoa.


title: Miguel Pate

text: Miguel Pate (s. 13. kesäkuuta 1979, St. Francisville, Louisiana) on yhdysvaltalainen pituushyppääjä.


title: Miguel Pate

text: Pate sijoittui 2001 Yhdysvaltain mestaruuskisoissa toiseksi tuloksella 835 ja Edmontonin MM-kisoissa neljänneksi. Hän voitti samana vuonna Universiadit. Seuraavana vuonna hän voitti sisäratojen NCAA-mestaruuden sekä sisäratojen Yhdysvaltain-mestaruuden kisaennätyksellä 859. Maansa ulkoratamestaruuskilpailuissa hän oli toinen. Vuonna 2003 hän voitti maansa sisäratojen mestaruuden ja MM-pronssia Birminghamin sisäratojen MM-kisoissa. Myöhemmin samana vuonna hän loukkaantui vakavasti ja oli sivussa koko loppukauden sekä suurimman osan vuodesta 2004. Vuonna 2005 hän voitti Yhdysvaltain mestaruuden, mutta karsiutui Helsingin MM-kisoissa. Kauden lopussa hän oli toinen.


title: Miguel Pate

text: Pate voitti pronssia Yhdysvaltain-mestaruuskisoissa 2006. Myöhemmin samana vuonna hän sijoittui viidenneksi. Seuraavana vuonna hän voitti hopeaa Yhdysvaltain-mestaruuskisoissa ja hyppäsi kymmenenneksi Osakan MM-kisoissa. Kauden lopussa hän oli kahdeksas. Vuonna 2008 hän sijoittui Yhdysvaltain olympiakarsinnoissa kolmanneksi, mutta karsiutui loppukilpailusta Pekingin olympialaisissa. hän oli kuudes. Berliinin MM-kilpailuissa 2009 hän karsiutui loppukilpailusta.


title: Luettelo nykyisistä kardinaaleista

text: Tämä on luettelo katolisen kirkon elossa olevista kardinaaleista.


title: Suomen Mies (kustantamo)

text: Kustannus Oy Suomen Mies on vuonna 1923 perustettu osakeyhtiö, jonka päätuotteita ovat Suomen Sotilas -sotilasaikakauslehti, Maanpuolustuksen Osto-Opas ja kirjojen julkaisutoiminta. Lehden kotipaikka on Helsinki. Toimitusjohtajana toimii Kai Ahotupa. Suomen Sotilas -lehden päätoimittaja on Jaakko Puuperä.


title: Suomen Mies (kustantamo)

text: Osakeyhtiön omistaa Maanpuolustuskiltojen liitto Ry.


title: Riitta Jalonen

text: Riitta Elisabet Jalonen (o.s. "Aho", s. 22. toukokuuta 1954 Kuusjärvi) on suomalainen kirjailija.


title: Riitta Jalonen

text: Jalonen opiskeli yleistä kirjallisuustiedettä Tampereen yliopistossa ja valmistui filosofian maisteriksi vuonna 1978. Hän työskenteli Hämeen Kansan toimittajana 1981–1986 ja STT:n toimittajana 1987–1992. Jalosen esikoisteos "Enkeliyöt" ilmestyi vuonna 1990. Samana vuonna hänestä tuli vapaa kirjailija.


title: Riitta Jalonen

text: Jalonen on saanut Tammen nuortenkirjakilpailun ensimmäisen palkinnon 1990, Topelius-palkinnon 1991, Hämeen taidetoimikunnan taidepalkinnon 1999, Finlandia Junior -palkinnon 2004 ja Runeberg-palkinnon 2006. Taiteilijaprofessorina hän oli viisivuotisen kauden 2012–2016. Jalosen teoksia on käännetty 14 kielelle.


title: Riitta Jalonen

text: Jalonen on naimisissa kirjailija Olli Jalosen kanssa.


title: Giovanni Cheli

text: Giovanni Cheli (4. lokakuuta 1918 – 8. helmikuuta 2013) oli katolinen kirkonmies. Hän syntyi Torinossa, Italiassa, ja sai pappisvihkimyksensä 21. huhtikuuta 1942. Piispaksi hänet vihittiin 16. syyskuuta 1978. Hän toimi vuosina 1978–1998 Santa Giustan titulaariarkkipiispana.


title: Giovanni Cheli

text: Varhaisella urallaan Cheli ansioitui Vatikaanin edustajana diplomaattisissa tehtävissä. Hänet nimitettiin kardinaaliksi 24. helmikuuta 1998, mutta mahdollisuus vaikuttaa paavin valintaan poistui jo saman vuoden lokakuussa Chelin täytettyä 80 vuotta. Hän nousi 1. maaliskuuta 2008 kardinaalidiakonista kardinaalipapiksi.


title: Hänen suuri rakkautensa

text: Hänen suuri rakkautensa () on yhdysvaltalainen draamaelokuva vuodelta 1933. Elokuvan käsikirjoitti Edith Fitzgerald William Faulknerin tarinan pohjalta, ja sen ohjasi Howard Hawks yhdessä Richard Rossonin kanssa. Elokuvan pääosia näyttelevät Joan Crawford, Gary Cooper, Robert Young ja Franchot Tone. Elokuva on mustavalkoinen ja kestää 113 minuutin, eli tunnin ja 53 minuutin mittainen. Elokuva sai ensi-iltansa Yhdysvalloissa 14. huhtikuuta vuonna 1933 ja Suomeen elokuva tuli teattereihin lokakuun ensimmäisenä päivänä vuonna 1933.


title: Hänen suuri rakkautensa

text: Crawford ja Tone tapasivat ensi kertaa elokuvan kuvauksissa. He menivät myöhemmin naimisiin, mutta erosivat vuonna 1939.


title: Hänen suuri rakkautensa

text: "Hänen suuri rakkautensa" sijoittuu ensimmäisen maailmansodan aikaiseen Englantiin vuoteen 1916. Se kertoo Crawfordin esittämästä englantilaistyttö Dianasta, joka joutuu kolmiodraaman keskushenkilöksi.


title: Harri Hirvas

text: Harry Johannes Karlsson, käytti kirjailijanimeä Harri Hirvas (11. elokuuta 1919, Rauma – 7. huhtikuuta 1991, Rauma) oli suomalainen kirjailija.


title: Harri Hirvas

text: Harry Karlsson pääsi ylioppilaaksi Rauman Yhteislyseosta 1939. Hän toimi Rauma-Repola Oy:n palveluksessa kustannuslaskijana ja laskentapäällikkönä 1945-1977.


title: Harri Hirvas

text: Karlsson kirjoitti myös Rauman murteella juttuja ja runoja eri lehtiin.


title: Pro Tools

text: Pro Tools on MIDI- ja audiosekvensseri-ohjelmistosarja, jota ammattilaiset käyttävät laajasti musiikin tuottamisessa, muokkaamisessa sekä elokuvan ja televisio-ohjelmien äänileikkauksessa ja -miksauksessa. Ohjelman on tehnyt Digidesign, osa Avid Technologya.


title: Pro Tools

text: "Pro Toolsin" kaltaisista ohjelmista käytetään nykyisin myös lyhennettä DAW (engl. Digital Audio Workstation). Se oli yksi ensimmäisiä ohjelmia, joka tuki CD-laatuista (16 bittistä ja 44.1 kHz) digitaalista ääntä, ja siksi siitä tuli suosittu. Ohjelma toimi aluksi Macintoshissa ja myöhemmin siitä julkaistiin myös Windows-versio. Digidesign sai Oscar-palkinnon ansioistaan Pro Toolsin kehittämisestä vuonna 2004.


title: Peter Poreku Dery

text: Peter Poreku Dery (10. toukokuuta 1918 – 6. maaliskuuta 2008) oli ghanalainen roomalaiskatolinen arkkipiispa ja kardinaali. Hänet vihki papiksi Gérard Bertrand 11. helmikuuta 1951, ja hänet nimitettiin Wan hiippakunnan piispaksi 16. maaliskuuta 1960. Piispaksi vihkiminen seurasi 8. toukokuuta. Pääkonsekraattorina toimi paavi Johannes XXIII, jota avustivat Napoléon-Alexandre Labrie ja Fulton John Sheen. Dery osallistui Vatikaanin toiseen kirkolliskokoukseen.


title: Peter Poreku Dery

text: 18. marraskuuta 1974 Dery nimitettiin Tamalen hiippakunnan piispaksi. 30. toukokuuta 1977 alkaen Tamale oli arkkihiippakunta ja Dery sen arkkipiispa. 26. maaliskuuta 1994 hän jäi eläkkeelle, ja 24. maaliskuuta 2006 hänet valittiin kardinaaliksi. Hänet asetettiin Santa Elena fuori Porta Prenestinan kardinaalidiakoniksi 28. maaliskuuta. Kardinaaliksi tullessaan Dery oli jo liian iäkäs ollakseen oikeutettu äänestämään konklaaveissa. Hän kuoli kahden vuoden kuluttua valinnastaan.


title: Alice Coltrane

text: Alice Coltrane, syntynyt nimellä Alice McLeod () oli amerikkalainen jazzpianisti, urkujen ja harpun soittaja, säveltäjä ja John Coltranen vaimo.


title: Ernesto Corripio y Ahumada

text: Ernesto Corripio y Ahumada (29. kesäkuuta 1919 – 10. huhtikuuta 2008) oli roomalaiskatolisen kirkon meksikolainen kirkonmies. Hän syntyi Tampicossa, Tamaulipasin osavaltiossa.


title: Ernesto Corripio y Ahumada

text: Corripio y Ahumada sai pappisvihkimyksensä 25. lokakuuta 1942 ja ylennyksen kardinaaliksi 30. kesäkuuta 1979. Hän toimi muun muassa Méxicon arkkipiispana vuodesta 1977, kunnes erosi 75-vuotiaana 29. syyskuuta 1994.


title: Ernesto Corripio y Ahumada

text: Corripio y Ahumada ennätti olla kardinaalina lähes 29 vuotta. Siitä huolimatta hänellä ei ollut mahdollisuutta osallistua ainoaankaan konklaaviin; vuoden 1978 konklaavit olivat juuri menneet ohi, eikä kardinaali voinut vuonna 2005 äänestää korkean ikänsä johdosta. Hän oli viettänyt 80-vuotispäiväänsä kesäkuussa 1999.


title: Ernesto Corripio y Ahumada

text: Corripio y Ahumada kuoli Meksikossa 88 vuoden ikäisenä.


title: Paul Joseph Phạm Đình Tụng

text: Paul Joseph () Phạm Ðình Tụng (15. kesäkuuta 1919 – 22. helmikuuta 2009) oli vietnamilainen katolisen kirkon kardinaali. Hänet ylennettiin kyseiseen arvoon 26. maaliskuuta 1994.


title: Paul Joseph Phạm Đình Tụng

text: Tụng sai pappisvihkimyksensä 6. kesäkuuta 1949 ja toimi Hanoin arkkipiispana vuosina 1994–2005.


title: Neu!

text: Neu! (saksan kielen sana "Uusi!", IPA: ) oli saksalainen krautrock-yhtye. Yhtye menestyi kaupallisesti erittäin huonosti ollessaan aktiivinen, mutta jälkeenpäin heidän musiikkinsa on toiminut useiden yhtyeiden ja artistien vaikuttajana, kuten PiL, Joy Division, David Bowie, Stereolab, Gary Numan, Ultravox ja Simple Minds.Levy-yhtiöt Astralwerks ja Grönland Records uudelleenjulkaisivat kaikki yhtyeen Brain Recordsin albumit vuonna 2001.


title: Tomáš Špidlík

text: Tomáš Špidlík (17. joulukuuta 1919 – 16. huhtikuuta 2010) oli tšekkiläinen kardinaali. Hän oli pappisvihkimyksensä 22. elokuuta 1949 saanut jesuiitta.


title: Tomáš Špidlík

text: Špidlík ylennettiin kardinaaliksi 21. lokakuuta 2003; hän oli silloin jo 83-vuotias, joten hänellä ei ollut koskaan mahdollisuutta äänestää konklaavissa uuden paavin valinnassa.


title: Lancia Formula 1 -sarjassa

text: Lancia on italialainen autonvalmistaja, joka osallistui Formula 1 -sarjaan kausina ja . Tallin autoilla saavutettiin kaksi paalupaikkaa, kahdeksan MM-pistettä ja yksi nopein kierros.


title: Perspektivismi

text: Perspektivismi on Friedrich Nietzschen kehittämä filosofinen näkemys, jonka mukaan maailmaa ei voida havaita tai tuntea sellaisenaan, vaan aina vain tulkita jostakin näkökulmasta eli perspektiivistä. Tämä tarkoittaa sitä, että on aina olemassa useita mahdollisia käsitteellisiä skeemoja, tai perspektiivejä, jotka voivat määrittää totuus- tai arvoarvostelmat, joita teemme. Perspektivismin mukaisesti mitään katsantokantaa ei voida pitää ehdottomasti totena, mutta tästä ei seuraa, että kaikki katsantokannat olisivat yhtä päteviä.


title: Choose to Be Me

text: Choose To Be Me on Sunrise Avenuen seitsemäs single yhtyeen vuonna 2006 julkaistulta "On the Way to Wonderland" -albumilta.


title: Choose to Be Me

text: Kappale valittiin syksyllä 2007 Saksan Big Brotherin tunnusmusiikiksi.


title: Käpinkäiset

text: Käpinkäiset (Campephagidae) on pienikokoisten varpuslintujen heimo. Niitä löytyy luonnonvaraisina subtrooppisilta ja trooppisilta alueilta Afrikasta Aasiasta ja Australaasiasta. Useimpien käpinkäisten höyhenpeite on harmaa, mutta esimerkiksi minivettien höyhenpeite on puna-kelta-musta. Linnut elävät puissa ja ne ovat pitkiä ja hoikkarakenteisia lintuja. Käpinkäiset syövät pääosin hyönteisiä, mutta niiden on nähty syövän myös pieniä selkärankaisia ja hedelmiä, siemeniä ja muuta kasviravintoa. Käpinkäisiä näkee riippuen suvusta joko yksin tai pareittain tai pienenä ryhmänä, esimerkiksi minivettejä näkee yleisemmin pieninä ryhminä kuin yksin. Puussa olevaan kuppimaiseen pesään naaras munii yleensä 4 munaa, jota se hautoo noin kaksi viikkoa.


title: Käpinkäiset

text: Käpinkäisiin kuuluu 11 sukua ja 85 lajia. Suurin suku on harmaakäpinkäisten suku, johon kuuluu 21 lajia.


title: ShopNBC

text: ShopNBC on yhdysvaltalainen ostoskanava jonka omistaa ValueVision Media.


title: ShopNBC

text: Kanava tunnettiin aikaisemmin nimellä ValueVision, joka aloitti lähetyksensä maanlaajuisesti lokakuussa 1991, tätä ennen kanavan ohjelmistoa lähetettiin omana paikallistelevisio-ohjelmana vuonna 1990. ValueVision vaihtoi nimensä ShopNBC:ksi 2000-luvun alussa. ShopNBC:n suurimmat kilpailijat ovat Home Shopping Network (HSN) ja QVC.


title: ShopNBC

text: ShopNBC tunnetaan erityisesti sen myymistä korutuotteista. Kanava on hiljattain laajentanut valikoimaansa myös kotitaloustuotteisiin, tietokoneisiin, laajakuvatelevisioihin ja ihonhoitotuotteisiin.


title: Favourite Worst Nightmare

text: Favourite Worst Nightmare on brittiläisen rockyhtye Arctic Monkeysin toinen studioalbumi, joka julkaistiin huhtikuussa 2007.


title: Favourite Worst Nightmare

text: Albumi äänitettiin Lontoon Miloco-studioilla James Fordin ja Mike Crosseyn tuottamana. Ennen albumin julkaisua julkaistiin single ”Brianstorm” 16. huhtikuuta 2007.


title: Favourite Worst Nightmare

text: Ensimmäisellä viikollaan albumi myi kotimaassaan yli 220 000 kappaletta, ja nousi Britannian albumilistalla listaykköseksi, vaikka se myikin vähemmän kuin yhtyeen debyyttialbumi. Yhdysvalloissa albumi debytoi Billboard 200 -listan seitsemännellä sijalla myyden noin 44 000 kappaletta ensimmäisellä viikollaan. Sittemmin albumi on myynyt kaksinkertaista platinaa. Britanniassa se oli myös ehdokkaana vuoden 2007 Mercury Prize -palkinnon saajaksi.


title: Favourite Worst Nightmare

text: Kappaleet kirjoittanut Alex Turner, ellei toisin mainita.


title: José Tomás Sánchez

text: José Tomás Sánchez (17. maaliskuuta 1920 – 9. maaliskuuta 2012) oli katolinen kirkonmies Filippiineillä. Hän syntyi Pandanissa, Catanduanesissa, ja sai pappisvihkimyksensä 12. toukokuuta 1946.


title: José Tomás Sánchez

text: Sánchez toimi Nueva Segovian arkkipiispana vuosina 1982–1986.


title: José Tomás Sánchez

text: Sánchezista tehtiin kardinaali 28. kesäkuuta 1991, ja hän toimi "Congregatio pro Clericis" -kongregaation prefektinä vuoteen 1996. Hän menetti äänioikeutensa paavin valitsevissa konklaaveissa täytettyään 80 vuotta maaliskuussa 2000.


title: Eddie Johnson

text: Eddie Johnson (s. 31. maaliskuuta 1984 Bunnell, Florida, Yhdysvallat) on yhdysvaltalainen jalkapalloilija.


title: Eddie Johnson

text: Johnson edusti muun muassa Englannin valioliigan Fulhamia, jonne hän siirtyi Kansas City Wizardsista tammikuussa 2008. Aiemmin urallaan hän edusti yhdysvaltalaisjoukkue FC Dallasia.


title: Eddie Johnson

text: Johnson edusti Yhdysvaltain jalkapallomaajoukkuetta vuoden 2006 MM-kisoissa, joissa hän pääsi vaihtopelaajana kentälle kahdessa ottelussa. Kaikkiaan hän on pelannut 63 maaottelua ja tehnyt niissä 19 maalia vuosina 2004–2014.


title: Geraldo Majella Agnelo

text: Geraldo Majella Agnelo (s. 19. lokakuuta 1933) on brasilialainen kardinaali. Hän on toiminut São Salvador da Bahian arkkipiispana ja siten koko Brasilian priimaksena vuodesta 1999.


title: Geraldo Majella Agnelo

text: Agnelo syntyi Juiz de Forassa, Minas Geraisin osavaltiossa, ja sai pappisvihkimyksensä 29. kesäkuuta 1957.


title: Geraldo Majella Agnelo

text: Johannes Paavali II nimitti Agnelon kardinaaliksi 21. helmikuuta 2001, ja hän osallistui näin uuden paavin valinneeseen konklaaviin vuonna 2005.


title: Kangaslammin rautatieasema

text: Kangaslammin rautatieasema () oli Suomen rataverkolla Pieksämäki–Joensuu-radalla Varkauden kaupungin Kangaslammin taajamassa sijainnut rautatieasema. 17,9 kilometriä Varkauden rautatieaseman itäpuolella sijainnut asema oli toiminnassa vuosina 1939–1989.


title: Kangaslammin rautatieasema

text: Asemarakennus on yksityiskäytössä. Sivuraide on vieläkin jäljellä, ja on peitetty 2001-2002 Varkaus–Joensuu-rataosuuden perusparannuksesta ylijääneellä raidesepelillä. Liikennepaikalla on ollut myös kampiasetinlaite ja siipiopastimet.


title: Toni Braxton

text: Toni Michelle Braxton (s. 7. lokakuuta 1967) on yhdysvaltalainen laulaja, joka on tunnettu muun muassa kappaleestaan ""Un-Break My Heart"". Braxton on voittanut kuusi Grammy-palkintoa.


title: Toni Braxton

text: Braxton kasvoi uskonnollisessa perheessä ja lauloi äitinsä ja sisartensa kansa kirkkokuorossa. Hän aloitti opiskelut musiikinopettajaksi, mutta jätti opintonsa kesken kun lauluntekijä Bill Pettaway löysi Braxtonin sisarukset ja nämä saivat levytyssopimuksen vuonna 1990. Toni Braxtonin sooloura alkoi seuraavana vuonna, hän sai laulaa Eddy Murphyn elokuvan ääniraidalla ja julkaisi oman albumin vuonna 1993. Se nousi kärkeen sekä pop- että R & B -myyntilistoilla, ja sitä myytiin yhteensä kahdeksan miljoonaa kappaletta.


title: Edge of Excess

text: Edge of Excess on Triumphin yhdestoista studioalbumi, joka julkaistiin Kanadassa 27. lokakuuta 1992. Albumi oli ensimmäinen alkuperäisen kitaristi-laulaja Rik Emmettin jätettyä Triumphin vuonna 1988. Rumpali Gil Moore ja basisti Mike Levine ottivat muutaman vuoden tauon jälkeen kanadalaisen kitaristin Phil Xenidisin kokoonpanoonsa ja julkaisivat Edge of Excessin.


title: Gilberto Agustoni

text: Gilberto Agustoni (26. heinäkuuta 1922 Schaffhausen – 13. tammikuuta 2017 Rooma) oli katolinen sveitsiläinen kirkonmies. Hän sai pappisvihkimyksensä Baselissa 20. huhtikuuta 1946 ja toimi kardinaalina vuodesta 1994.


title: Gilberto Agustoni

text: Agustoni syntyi uskonnolliseen perheeseen Schaffhausenissa. Hänellä oli neljä veljeä ja yksi sisko.


title: Gilberto Agustoni

text: Agustoni toimi Apostolisen signatuurin prefektinä vuosina 1992–1998. Hän ei voinut osallistua uuden paavin valintaan keväällä 2005, sillä oli menettänyt äänioikeutensa täytettyään 80 vuotta kesällä 2002.


title: Cláudio Hummes

text: Cláudio Hummes (syntynyt 8. elokuuta 1934, Montenegro, Brasilia) on katolisen kirkon kardinaali. Tällä hetkellä hän työskentelee kardinaalin tehtäviensä lisäksi "Congregatio pro Clericis" -kongregaation prefektinä. Hummes on myös fransiskaanien jäsen. Sukujuuriltaan Hummes on saksalais-brasilialaista sukua.


title: Cláudio Hummes

text: Pappisvihkimyksen Hummes sai 1958. Hän on nuoruudessaan opiskellut muun muassa filosofiaa, mitä hän on myös opettanut fransiskaaniseminaarissa. Vuonna 1996 hänestä tuli paavi Johannes Paavali II:n päätöksellä Fortalezan arkkipiispa, ja 1998 hänet siirrettiin São Pauloon. 21. helmikuuta 2001 Johannes Paavali II teki Hummesista kardinaalin.


title: Cláudio Hummes

text: Vuoden 2005 konklaavissa Hummes mainittiin useasti yhtenä mahdollisena seuraajaehdokkaana Johannes Paavali II:lle. Valituksi tuli kuitenkin saksalainen kardinaali Joseph Ratzinger, joka otti nimekseen Benedictus XVI:n.


title: Musashi (täsmennyssivu)

text: Musashi voi tarkoittaa seuraavia asioita


title: Realiteetti

text: Realiteetti voi tarkoittaa seuraavia asioita:


title: Finias ja Ferb

text: Finias ja Ferb (engl. "Phineas and Ferb") on kaksi kertaa Emmy-ehdokkuuden saanut Disneyn tuottama ja Dan Povenmiren sekä Jeff Marshin luoma animaatiosarja. Sarja kertoo Finiasista ja Ferbistä, jotka ovat velipuolia. Finias ja Ferb ovat luonteeltaan seikkailunhaluisia, ja he pystyvät melkein mihin tahansa. Ensimmäisessä sarjan jaksossa Finias ja Ferb tekevät vuoristoradan omalle takapihallensa, kun heidän äitinsä on ostoksilla. Finiaksella ja Ferbillä on myös teini-ikäinen isosisko Candace, joka yrittää saada heidät kiinni itse teossa, mutta epäonnistuu joka kerta. Henkilöt asuvat Yhdysvaltojen itärannikolla.


title: Peruskäsite

text: Peruskäsite voi tarkoittaa:


title: Sardiniankerttu

text: Sardiniankerttu ("Curruca sarda") on kerttujen sukuun kuuluva varpuslintu.


title: Sardiniankerttu

text: Linnun pituus on noin 12 cm, siipien kärkiväli 13-17,5 cm ja paino keskimäärin 10,5 g. Pienikokoinen kerttu, jolla on pitkähkö pyrstö ja oranssit koivet. Höyhenpuku on harmaa, koiraalla siniharmaa, vain siipi- ja pyrstösulat ovat tummanharmaat. Nokan tyviosa on punainen ja kärki tumma. Koiraan iiris on punainen. Nuoren linnun selässä on ruskehtava sävy ja nokan punainen alue on kellahtava.


title: Sardiniankerttu

text: Vanhoilla linnuilla on kesällä täydellinen sulkasato. Talvella kaikilla sardiniankertuilla on osittainen ruumiinhöyhenten sulkasato.


title: Sardiniankerttu

text: Sardiniankerttu esiintyy Sardiniassa ja Korsikassa. Baleaareilla esiintyvä baleaarienkerttu luokiteltiin aikaisemmin sardiniankertun alalajiksi. Laji on osittaismuuttaja, jonka kannasta osa muuttaa talveksi Pohjois-Afrikkaan, lähinnä Tunisiaan. Lajia ei ole tavattu Suomessa.


title: Sardiniankerttu

text: Lajin esiintymisalueen laajuus on 50 000–100 000 neliökilometriä. Euroopassa elää 98 000–310 000 yksilöä ja lajin kanta on elinvoimainen.


title: Sardiniankerttu

text: Laji elää vuorenrinteiden ja kallioalueiden pensaikoissa.


title: Sardiniankerttu

text: Pesintä tapahtuu maaliskuun lopulta toukokuun alkupuolelle. Pesä on matalalla (90-120 cm) pensaassa ja molemmat puolisot osallistuvat rakentamiseen. Se on kuivista ruohoista, lehdistä ja korsista hyvin rakennettu kuppi. Naaras munii tavallisesti 3 tai 4 munaa. Muna painaa 1,52 g. Naaras hautoo 12-15 päivää. Emot huolehtivat poikasista yhdessä ja ne lähtevät pesästä noin 12 päivän ikäisinä.


title: Sardiniankerttu

text: Pääravintoa ovat hyönteiset, hämähäkit ja muut pienet selkärangattomat.


title: Aloysius Matthew Ambrozic

text: Aloysius Matthew Ambrozic (27. tammikuuta 1930 – 26. elokuuta 2011) oli katolinen kirkonmies, joka toimi Toronton arkkipiispana vuosina 1990–2006. Paavi Johannes Paavali II nimitti hänet kardinaaliksi vuonna 1998.


title: Aloysius Matthew Ambrozic

text: Sloveniassa syntynyt Ambrozic pakeni vuonna 1945 perheineen Itävaltaan ja siirtyi vuonna 1948 Kanadaan, jossa hän sai pappisvihkimyksensä vuonna 1955.


title: Aloysius Matthew Ambrozic

text: Ambrozic oli tunnettu homoliittojen vastustaja. Hän osallistui vuonna 2005 uuden paavin valinneeseen konklaaviin ja sai vuonna 2007 seuraajakseen Toronton arkkipiispana Thomas Christopher Collinsin.


title: Thomas Christopher Collins

text: Thomas Christopher Collins (s. 16. tammikuuta 1947) on katolinen kirkonmies. Hän syntyi Guelphissa, Kanadan Ontariossa, ja sai pappisvihkimyksensä 5. toukokuuta 1973.


title: Thomas Christopher Collins

text: Collins nimitettiin vuonna 2006 Aloysius Matthew Ambrozicin seuraajaksi Toronton arkkipiispana. Hän astui uuteen virkaansa 30. tammikuuta 2007 toimittuaan aiemmin Saint Paulin piispana (1997–1999) ja Edmontonin arkkipiispana (1999–2006).


title: Udu

text: Udu on nigerialainen keramiikasta valmistettu rumpusoitin, jota on käytetty igbo- ja hausakansojen musiikissa. Kun ruukun kyljessä olevaan reikään lyödään kämmenellä, syntyy pehmeitä, matalia ääniä.


title: Marlborough (Englanti)

text:
Marlborough on pikkukaupunki Englannissa, Wiltshiren kreivikunnassa Lontoosta Bathiin vievän tien varrella. Vuonna 2001 siellä eli hiukan yli kahdeksantuhatta asukasta.
Kaupungissa toimii Marlborough College, hyvämaineinen sisäoppilaitos 13–18 -vuotiaille nuorille.
1970-luvulle asti kaikki Lontoon ja Bristolin välinen liikenne kulki koulun kaarisillan alta; ohikulkutie valmistui 1971.


title: Marlborough (Englanti)

text: Yksi Englannin suurimmista sotapäälliköistä, John Churchill, sai vuonna 1702 Marlborough'n herttuan arvon Espanjan perimyssotaan liittyvien tapahtumien takia.


title: Marlborough (Englanti)

text: Marlborough on antanut nimensä monelle muulle paikalle Yhdysvalloissa ja Uudessa Seelannissa.


title: Olimme kuin veljet

text: Olimme kuin veljet () on S. E. Hintonin romaani vuodelta 1971. Siitä tehtiin vuonna 1985 elokuva "Se oli silloin, nyt on toisin" (), jonka pääosassa näyttelee Emilio Estevez. Hän on myös elokuvan käsikirjoittaja.


title: Olimme kuin veljet

text: Kirja kertoo Bryon-nimisestä pojasta ja tämän hyvästä, velimäisestä ystävästä Markista, joka asuu Bryonin ja tämän äidin kanssa samassa talossa. Markin äiti ja isä tappoivat toisensa, mutta hän ei tuntunut välittävän. Kirja kertoo näiden kahden nuoren elämästä – koulusta, bileistä, tappeluista, naisista ja huumeista. Bryon on melko hyvin koulussa pärjäävä poika, joka osaa taivutella naiset aina itselleen. Mark puolestaan on poika, joka ei osaa erottaa oikeaa ja väärää. Hän on kerran jäänyt kiinni auton varastamisesta, ja huijaa Bryonin kanssa ihmisiä usein korttipeleissä ja biljardissa. Kirjan myöhemmässä vaiheessa Mark alkaa välittää huumeita ja joutuu sen takia nuorisovankilaan. Mark on melko vahva ja ”kova” nuori, ja Bryon ajatteleekin olevansa onnekas, kun hänellä on sellainen ystävä. Sivuhenkilönä on myös poika nimeltä ”M&M”, joka on saanut lempinimensä syömistään M&M-karkeista. Hän on 13-vuotias ja hippi. Cathy on M&M:n isosisko, johon Bryon on ihastunut.


title: Yhteiskuntateoria

text: Yhteiskuntateoria on tutkimusalue, jolla tarkastellaan yhteiskuntatieteiden peruskäsitteitä, kuten toiminnan tai rakenteen käsitteitä.


title: Vastaohjaus

text: Vastaohjaus on tekniikka, jota käytetään moottoripyörän, mopon tai polkupyörän suuntaa muutettaessa. Tällöin ohjaustankoa käännetään hetkellisesti aavistuksen verran eri suuntaan kuin mihin ollaan menossa. Pyörä kallistuu silloin vastakkaiseen suuntaan. Kun ohjaustankoa käännetään vasemmalle, pyörä kallistuu oikealle. Vastaohjaus perustuu massan hitauteen, ja sen huomaa paremmin suuremmilla nopeuksilla. Vastaohjaus on käytännössä ainoa tapa saada pyörä kallistumaan (ja paino siirtymään) suunnan muuttamiseksi.


title: Vastaohjaus

text:
Ainoa ulkoinen voima, jolla painopisteen saa siirtymään sivusuunnassa, on renkaiden ja tienpinnan välinen kitkavoima.
Sen aikaansaaminen edellyttää sisäisten (pyörän ja kuskin välisten) momenttien käyttöä yhdessä hitausmomenttien muutosten kanssa.


title: Vastaohjaus

text: Vastaohjaus tehdään yleensä tiedostamatta, eli se opitaan pyöräilyn rutiineja opeteltaessa.


title: Kanarianjättilisko

text: Kanarianjättilisko ("Gallotia simonyi") on sisiliskojen heimoon kuuluva liskolaji, joka elää Kanariansaariin kuuluvalla El Hierron saarella. Laji on äärimmäisen uhanalainen.


title: Kanarianjättilisko

text: Kanarianjättilisko voi kasvaa yli puoli metriä pitkäksi. Se on yleisväriltään ruskeanharmaa, vanhemmiten lähes musta. Sen kyljissä on kaksi riviä oransseja pilkkuja. Pää on iso, ja leuan alla roikkuu helttamainen nahka. Lisko syö sekä kasveja että hyönteisiä.


title: Aurinkojäähdytys

text: Aurinkojäähdytys hyödyntää aurinkoenergiaa jäähdyttämiseen. Jäähdytys saadaan aikaan välillisesti Auringon energialla siten, että lämmöllä regeneroidaan absorptioreaktiolla jäähdyttävää materiaalia tai sitten käytetään hyödyksi faasimuutosta, kuten lämpöputkissa. Absorptiotekniikkaa käytettiin aikaisemmin yleisesti jääkaapeissa, mutta faasimuutosta hyödyntävä tehokkaampi kompressoritekniikka syrjäytti sen. Absorptiotekniikalla ja aurinkoenergialla toimiva jääntuotanto esiteltiin Pariisin maailmannäyttelyssä vuonna 1878.


title: Aurinkojäähdytys

text: Käytännössä sovelletuin jäähdytysratkaisu on tuottaa aurinkokennoilla sähköä ja käyttää sillä normaalia jäähdytyskompressoria. Tyyppillisen lämpöisellä alueella, esimerkiksi USA:n etelävaltioissa sijaitsevan talon jäähdytyskompressorin tehon tarve on noin 7 kW. Tällaisen tehon saaminen aurinkokennoilla vaatii noin 30 neliömetriä aurinkokennoja. Koska jäähdytystä tarvitaan pilvisinä päivinä ja öisinkin, niin aurinkokennot eivät yksin riitä. Aurinkojäähdytyksen energiatarvetta voidaan pienentää käyttämällä passiivista aurinkojäähdytystä, joka on rakennusten suojaamista suoralta aurinkonpaisteelta ja talojen parempaa eristämistä ulkoilman lämmöltä.


title: Aurinkojäähdytys

text: Aurinkojäähdytyksen kilpailuetu on runsas auringonpaiste, kun jäähdytystarve on suurin. Aurinkojäähdytyksellä voidaan parantaa perinteisen jäähdytyksen haittoja: suuri energiankulutus, kalliit huippukuormat. Ympäristölle haitallisten jäähdytysaineiden suhteen aurinkojäähdytys ei tuo etuja, koska siinä käytetään samoja aineita. Wuppertal-instituutin mukaan (2007) energiansäästö on 40–60 % aurinkojäähdytyksessä. ESTIFin mukaan yhdistettynä biomassalämmittimeen 100 % uusiutuva jäähdytys on mahdollista.


title: Aurinkojäähdytys

text: Aurinkojäähdytyksen asennus oli vuonna 2007 2–2,5 kertaa kalliimpaa kuin tavanomainen jäähdytys. Kokonaiskustannukset ovat 1,2–1,5-kertaiset. Wuppertal-insituutin mukaan hinta on ollut suurin rajoite menetelmän yleistymiseen. He arvioivat tekniikan hinnan laskevan standardoinnin kautta tulevaisuudessa. ESTIFin mukaan merkittävä hinnanlasku lähitulevaisuudessa on todennäköistä. Tyypillinen jäähdytysjärjestelmä sisältää myös veden ja rakennuksen lämmitysjärjestelmän. Siksi niitä kutsutaan Solar Combi+-järjestelmiksi. ESTIFin mukaan biomassan rajallisuus tekee aurinkojäähdytyksestä ainoan realistisen vaihtoehdon.


title: Aurinkojäähdytys

text: Euroopassa oli vuonna 2007 120 isoa jäähdytysjärjestelmää. Pienempiä kotitalouksien järjestelmiä kehitetään. Käyttökohteisiin sisältyy toimistorakennuksia, julkisia rakennuksia, hotelleja, tehtaita, sairaaloita jne.


title: Aurinkojäähdytys

text: EU:lla ei toistaiseksi ole ollut velvoitteita uusiutuvaan jäähdytykseen (2007). EU:n Parlamentti on pyrkinyt sektorikohtaisiin tavoitteisiin (sähkö, lämmitys, jäähdytys, biopolttoaineet). ESTIFin mukaan aurinkojäähdytys tulisi sisältyä Energy Performance in Buildings -direktiiviin. Direktiivit on uusiutuvaan sähköön ja polttoaineisiin. Euroopan komission ehdotuksessa 23.1.2008 huomioitiin aiempaa enemmän rakentaminen ja lämmitys. Komissio ehdottaa uusiutuvaa velvoitetta yli 5 MWth laitoksiin. Komission mukaan tiedotusta ja koulutusta on tarpeen mukaan täydennettävä.


title: Allie DeBerry

text: Alexandria ”Allie” DeBerry (s. 26. lokakuuta 1994 Houston, Texas, Yhdysvallat) on yhdysvaltalainen näyttelijä, joka on esiintynyt muun muassa Disney Channelin televisiosarjassa "A.N.T. – Aikaistetut nuoret taiturit".


title: Allie DeBerry

text: DeBerry debytoi "The Way She Moves" -televisioelokuvassa vuonna 2001. Hän esiintyi pienissä televisiorooleissa muun muassa "I'm with Herissä" vuonna 2003, "True Jackson, VP:ssä" 2009 ja "Shake It Upissa" 2010. "A.N.T. – Aikaistetut nuoret taiturit" -sarjassa DeBerry näytteli Lexi Reedin parasta ystävää Paisley Houndstoothia 31 jaksossa vuosina 2011–2013.


title: Allie DeBerry

text: DeBerryn ensimmäinen elokuvarooli oli vuoden 2007 romanttisessa komediassa "Love and Mary". Vuonna 2015 hän näytteli naispääosaa tieteiskomediaelokuvassa "Lazer Team".


title: Juliet Campbell

text: Juliet Campbell (s. 17. maaliskuuta 1970, Kingston, Jamaika) on jamaikalainen entinen pikajuoksija, jonka päämatka oli 200 metrin juoksu.


title: Juliet Campbell

text: Campbell karsiutui Barcelonan olympialaisissa 1992 400 metrin juoksun toisissa alkuerissä ajalla 52,12. Seuraavana vuonna hän voitti matkan NCAA-mestaruuden. Stuttgartin MM-kisoissa hän oli 400 metrin henkilökohtaisessa kilpailussa seitsemäs ajalla 51,40. Hän oli samoissa kisoissa mukana Jamaikan viestijoukkueissa, jotka sijoittuivat 4 x 400 metrin viestijuoksussa neljänneksi ja voittivat 4 x 100 metrin viestijuoksussa MM-pronssia. Atlantan olympialaisissa 1996 hän karsiutui 400 metrin välierissä ja oli 4 x 400 metrin viestissä neljäs. Kauden lopussa hän juoksi GP-finaalissa 400 metrillä viidenneksi ajalla 50,72.


title: Juliet Campbell

text: Campbell karsiutui Ateenan MM-kisoissa 1997 200 metrin välierissä ajalla 22,94. Seuraavana vuonna hän voitti Keski-Amerikan mestaruuskisoissa hopeaa 200 metrillä sekä Kansainyhteisön kisoissa hopeaa 200 metrillä ja 4 x 100 metrin viestissä. Maebashin sisäratojen MM-kisoissa 1999 hän sijoittui 200 metrillä viidenneksi ja myöhemmin samana vuonna Sevillan ulkoratojen MM-kisoissa matkan kahdeksanneksi ajalla 22,64. Kauden lopussa hän juoksi GP-finaalissa seitsemänneksi. Campbell karsiutui seuraavana vuonna Sydneyn olympialaisissa alkuerissä. Lissabonin sisäratojen MM-kisoissa 2001 hän voitti kultaa 200 metrin henkilökohtaisessa kisassa ajalla 22,64 ja oli mukana Jamaikan joukkueessa, joka voitti viestissä MM-hopeaa. Edmontonin ulkoratojen MM-kisoissa hän sijoittui 200 metrillä neljänneksi ja oli voittamassa MM-pronssia 4 x 100 metrin viestissä. Kauden lopussa hän juoksi GP-finaalissa kolmanneksi.


title: Juliet Campbell

text: Campbell voitti 2002 Manchesterin Kansainyhteisön kisoissa hopeaa 200 metrillä ajalla 22,54. Seuraavana vuonna hän voitti MM-pronssia Birminghamin sisäratojen MM-kisoissa. Budapestin sisäratojen MM-kisoissa 2004 hän karsiutui alkuerissä.


title: Hamed Karoui

text: Hamed Karoui (; s. 30. joulukuuta 1927 Sousse) on tunisialainen poliitikko. Hän toimi maansa pääministerinä ennen Muhammad al-Ghannušia vuosina 1989–1999.


title: Hamed Karoui

text: Soussessa syntynyt Karoui oli ennen pääministeriyttään toiminut jalkapalloseura ES Sahelin puheenjohtajana (1961–1981), sekä maansa nuoriso- ja urheilu- (1986–1987) sekä oikeusministerinä (1988–1989). Hän edusti RCD-puoluetta.


title: Senegalin jalkapallomaajoukkue

text: Senegalin jalkapallomaajoukkue on Senegalin jalkapalloliiton ("Fédération Sénégalaise de Football") hallinnoima joukkue, joka edustaa Senegalia miesten kansainvälisissä jalkapallo-otteluissa. Maajoukkue tunnetaan lempinimellä "Terangan leijonat".


title: Senegalin jalkapallomaajoukkue

text: Senegal on selviytynyt kahdesti jalkapallon maailmanmestaruuskilpailuihin. Japanin ja Etelä-Korean kisoissa 2002 se eteni puolivälieriin saakka. Seuraavan kerran Senegal on MM-lopputurnauksessa mukana Venäjällä 2018. Afrikan-mestaruuskilpailujen lopputurnauksessa Senegal on pelaanut yksitoista kertaa, parhaana saavutuksenaan toinen tila vuonna 2002. Loppuottelussa se hävisi Kamerunille rangaistuspotkukilpailun jälkeen.


title: Senegalin jalkapallomaajoukkue

text: Senegal pelasi ensimmäisen maaottelunsa 31. lokakuuta 1961, jolloin se hävisi Dahomeylle 3–2. Kaikkien aikojen suurimman voittonsa Senegal on saavuttanut 13. helmikuuta 1984, jolloin se voitti Mauritanian 7–0. Suurin tappio on 0–6.


title: Senegalin jalkapallomaajoukkue

text: Senegal aloitti vuoden 2002 MM-kilpailut yllättävällä 1–0-voitolla hallitsevasta maailmanmestarista, entisestä siirtomaaisännästään Ranskasta. Ottelun ainoan maalin laukoi Papa Bouba Diop. Seuraavaksi Senegal pelasi 1–1 Tanskaa vastaan Salif Diaon tasoitettua pelin toisella jaksolla. Alkulohkon päätöspelissä Senegal ja Uruguay pelasivat 3–3-tasapelin Khalilou Fadigan tehtyä yhden ja Bouba Diopin kaksi maalia. Senegal sijoittui lohkossa toiseksi Tanskan jälkeen.


title: Senegalin jalkapallomaajoukkue

text: Ensimmäisellä pudotuspelikierroksella Senegal kohtasi Ruotsin. Henrik Larsson vei Ruotsin johtoon 11. minuutilla, mutta Henri Camara tasoitti pelin 37 minuutin kohdalla ja laukoi Senegalin 2–1-voittomaalin jatkoajalla, ottelun 104. minuutilla. Puolivälieräottelussa Senegal kärsi jatkoaikatappion 0–1 Turkille İlhan Mansızin tehtyä ainoan maalin 94. minuutilla.


title: Senegalin jalkapallomaajoukkue

text: Senegalin lisäksi Afrikan maista on MM-kisojen puolivälieriin yltänyt vain Kamerun Italian MM-kisoissa 1990 ja Ghana Etelä-Afrikan kisoissa 2010.


title: Senegalin jalkapallomaajoukkue

text: Senegalin ehkä suurimmat tähdet ovat Englannin valioliiga -joukkue Newcastle Unitedin hyökkääjät Papiss Cissé ja Demba Ba. Demba Ba on syntynyt Ranskassa, mutta hänellä on kaksoiskansalaisuus ja hän on pelannut Senegalin maajoukkueessa vuodesta 2007. Cissé ja Ba ovat olleet tehokkaita valioliigassa ja ovat täten tärkeä apu myös Senegalin maajoukkueelle. Myös Armand Traore on merkittävä nimi senegalilaisessa jalkapalloilussa. Laitapuolustaja on Ban tavoin ranskalaissyntyinen ja pelannut juniorimaajoukkueissa Ranskan paidassa. Newcastle-kaksikon tavoin hän pelaa valioliigassa edustaen lontoolaista Queens Park Rangersiä.


title: Nan Martin

text: Nan Martin (15. heinäkuuta 1927 Decatur, Illinois, Yhdysvallat – 4. maaliskuuta 2010) oli yhdysvaltalainen näyttelijä, joka esiintyi sekä elokuvissa että televisiossa.


title: Nan Martin

text: Martin näytteli muun muassa George Roy Hillin ohjaamassa elokuvassa "Rikotut leikit" (1963) ja Larry Peercen ohjaamassa elokuvassa "Ikkuna taivaalle". Hän myös vieraili televisiosarjassa "Star Trek – uusi sukupolvi".


title: Nan Martin

text: Martin avioitui vuonna 1948 Broadway-säveltäjä Robert E. Dolanin kanssa, ja heille syntyi poika Casey Martin. Toisen miehensä, arkkitehti Harry Gesnerin kanssa Nan Martinilla oli vuonna 1970 syntynyt poika, näyttelijä Zen Gesner.


title: Leslie Boardman

text: Leslie Boardman (2. elokuuta 1889 Sydney, Uusi Etelä-Wales, Australia – 23. marraskuuta 1975 Watsons Bay, Uusi Etelä-Wales, Australia) oli australialainen uinnin olympiavoittaja. Hän voitti olympiakultaa 4 × 200 metrin vapaauintiviestistä Tukholmassa 1912. Tukholman olympialaisissa Australia ja Uusi-Seelanti kilpailivat yhdessä Australaasia-nimisenä joukkueena. Miesten viestijoukkueessa uivat kolme australialaista (Boardman, Harold Hardwick ja Cecil Healy) sekä yksi uusiseelantilainen (Malcolm Champion). Joukkueen voittoaika oli uusi maailmanennätys 10.11,2.


title: Konsuli (ulkomaanedustaja)

text: Konsuli on valtion konsuliedustustoa ulkomailla johtava lähetetty virkamies. Konsulaatin päällikkö voi viraka-asemansa mukaan olla pääkonsuli, konsuli tai varakonsuli.


title: Konsuli (ulkomaanedustaja)

text: Suomella on pääkonsulaatteja tyypillisesti suurissa maissa, joiden kanssa on lämpimät suhteet. Konsulaatti voi sijaita muuallakin kuin pääkaupungissa, kun suurlähetystö on tyypillisesti asemamaan pääkaupungissa. Pääkonsulien työpaikkoja ovat Los Angeles, New York, Hongkong, Kanton, Shanghai, Hampuri ja Pietari.


title: Liikemies koko päivän

text: Liikemies koko päivän () on yhdysvaltalainen draamaelokuva vuodelta 1925, ja sen ohjasi Edward F. Cline. Sen pääosissa näyttelevät Jackie Coogan ja Joan Crawford. Elokuvan käsikirjoituksesta vastasivat Robert E. Hopkins ja Willard Mack. "Liikemies koko päivän" on mykkäelokuva, ja se kestää noin 65 minuuttia. "Liikemies koko päivän" on yksi Joan Crawfordin ensimmäisistä elokuvista. Hänet valittiin alun perin opettamaan tanssia elokuvan tähdelle Cooganille, mutta lopulta hän sai koe-esiintymisen kautta roolin elokuvasta. Yhdysvalloissa "Liikemies koko päivän" sai ensi-iltansa marraskuussa 1925 ja Suomessa vuoden 1926 joulukuussa.


title: Liikemies koko päivän

text: "Liikemies koko päivän" kertoo Cooganin ja Davidsonin esittämistä kahdesta liikemiehestä, jotka pyörittävät jätteiden ympärille keskittyvää liikeyritystä. Joan Crawford näyttelee köyhää tyttöä, jonka parivaljakko päättää ottaa mukaan liikeyritykseensä.


title: M/S Kaduna

text: M/S Kaduna () on Barbura Line -yhtiön omistama ro-ro-rahtialus. Laiva on rakennettu vuonna 1972 Rauma-Repolan Rauman telakalla. Kuollutta painoa "Kadunalla" on 4 700 tonnia. Alus on rekisteröity Panaman lipun alle.


title: M/S Kaduna

text: Kadunan sisaraluksia ovat yhä liikenteessä olevat M/S Notos, M/S Puerto Eden, M/S Dorrat Jeddah sekä jo romutetut M/S Iberus ja M/S Caribe.


title: M/S Kaduna

text: 26. marraskuuta 1971 alus laskettiin vesille. 5. huhtikuuta 1972 laiva luovutettiin Höyrylaiva Oy Bore/Ångfartygs Ab Boren haltuun, joka rekisteröi aluksen "Bore IX" -nimisenä Suomen lipun alle. Kotisatamaksi tuli Turku. Tämän jälkeen alus aloitti liikennöinnin Suomen Haminan ja Alankomaiden Terneuzenin välillä. 24. kesäkuuta–13. heinäkuuta 1975 välisen ajan alus oli aikarahdattuna Silja Linen Turun ja Tukholman väliseen liikenteeseen.


title: M/S Kaduna

text: 30. maaliskuuta 1977 itäsaksalainen Schiffscommerz VEB Außenhandelsbetrieb der VVB Schiffbau ilmoitti ostavansa aluksen. Luovutus tapahtui 4. huhtikuuta Amsterdamissa, jolloin alus rekisteröitiin VEB-Deutfracht/Seereederein omistukseen nimellä "Aschberg". Kotisatamaksi tuli Rostock. Saksojen yhdistyttyä alus rekisteröitiin 18. kesäkuuta 1990 Deutsche Seereederein haltuun ja Saksan lipun alle. Kotisatama säilyi Rostockina. Vuonna 1994 Aschberg rekisteröitiin Euroseabridge Schiffahgesellschaft m.b.H:n omistukseen. Elokuussa 1996 saksalainen E.H. Harms osti aluksen. Kotisatamaksi tuli Maltan pääkaupunki Valletta. Alus sai samalla myös nimen: "Feedercadet". 3. joulukuuta 1996 alus törmäsi Kielin kanavassa yhteen saman varustamon M/S Feedercaptain -aluksen kanssa. Myöhemmin alus rekisteröitiin Madeiran lipun alle. Vuonna 2004 Barbura Line osti aluksen ja rekisteröi sen "Kaduna" -nimisenä Panaman lipun alle. Joulukuussa 2004 Kaduna aikarahdattiin suomalaisen rahtivarustamo Finnlinesin liikenteeseen seitsemäksi kuukaudeksi. 23. toukokuuta 2005 alus törmäsi yhteen M/S MSC Elini -aluksen kanssa Antwerpenin edustalla. 25. syyskuuta–2. marraskuuta 2005 välisen ajan Kaduna oli aikarahdattuna Fjord Linen liikenteeseen linjalle Bergen–Stavanger–Newcastle.


title: The Beatles’ Ballads

text: The Beatles’ Ballads on The Beatlesin kokoelma-albumi vuodelta 1980. Kokoelmassa on 20 kappaletta.


title: The Beatles’ Ballads

text: Kaikki kappaleet Lennon/McCartney, jollei toisin ilmoitettu.


title: Silmälasiluri

text: Silmälasiluri ("Psitteuteles versicolor") on silmälasilurien sukuun kuuluva kaijalaji. Joskus se luokitellaan sateenkaarilurien sukuun.


title: Silmälasiluri

text: Linnun pituus on noin 19 cm. Aikuisen linnun höyhenpuku on yleisväriltään vihreä, kellanvihreä alapuolelta ja siipien alapeitinhöyhenistä. Otsa ja päälaki ovat punaiset (naaraalla himmeämmät), korvan peitinhöyhenet keltaiset, kurkku, posket ja takaraivo siniset keltaisin viiruin, rinnan yläosa malvanpunainen keltaisin viiruin (naaraalla himmeämpi) ja siiven yläpeitinhöyhenet vihreät keltaisin viiruin. Pyrstö on vihreä, nokka punainen, iiris keltainen ja koivet harmaat. Silmän ympärillä oleva paljas rengas on valkoinen, mistä laji on saanut nimensä. Nuori lintu on aikuista himmeämpi väreiltään, sen nokka on ruskehtava ja iiris ruskeanharmaa.


title: Silmälasiluri

text: Silmälasiluri esiintyy yleisenä Australian pohjoisosassa, Kimberleyn alueelta lännessä Queenslandin koillisosaan idässä.


title: Silmälasiluri

text: Silmälasilurin esiintymisaluen laajuus on 100 000–1 000 000 neliökilometriä ja sen kanta on elinvoimainen.


title: Silmälasiluri

text: Silmälasilurit elävät metsissä, suosien erityisesti eukalyptus- ja kaarnamyrttimetsiköitä ("Melaleuca").


title: Silmälasiluri

text: Laji on ilmeisesti yksiavioinen. Pesintää tapahtuu kaikkina vuodenaikoina, mutta erityisesti huhtikuusta elokuuhun. Pesä sijaitsee korkealla puunkolossa. Naaras munii 2–4 munaa ja hautoo noin 20 päivää. Molemmat emot ruokkivat poikasia, jotka lähtevät pesästä 40 päivän ikäisinä.